To je dogovoreno na sastanku održanom na inicijativu UPCG, kojem su prisustvovali predsjednik UPCG Predrag Mitrović, generalni sekretar USSCG Srđa Keković i generalni sekretar SSCG Duško Zarubica, sa saradnicima.\nKonstatovano je da alarmantno stanje u privredi svakodnevno usložnjava i dovodi u pitanje dalji opstanak značajnog broja preduzeća i radnih mjesta u njima, što iziskuje da se u najkraćem roku pristupi iznalaženju mogućih rješenja koja će pomoći da se negativan scenario izbjegne i time dodatno ugrozi ekonomsko-socijalnu sliku društva i same države.\nPredstavnici UPCG, USSCG i SSCG su naglasili da će primarni zadatak ovih organizacija i u narednom periodu biti dosljednost i puna posvećenost pitanjima zaštite javnog zdravlja i ekonomskog oporavka crnogorske privrede. Takođe, konstatovali su da krizne situacije, poput COVID-19 pandemije s kojom se Crna Gora već godinu dana bori, zahtijevaju partnerski pristup, proaktivnost, odgovornost i otvoreni dijalog svih relevantnih društvenih činioca. Na tim osnovama, a uz intezivnu komunikaciju i poštovanje međusobnih interesa, UPCG, USSCG i SSCG će započeti aktivosti koje, kroz izradu ove Platforme, treba da ponude rješenja koja su adekvatna postojećoj situaciji i od interesa su i za biznis zajednicu, zaposlene i državu.\nKonkurs UZNRCG: Nagrade u oblasti zaštite i zdravlja na radu\nPoziv poslodavcima za realizaciju obuka na radnom mjestu


Real Madrid nije dobio penal u poslednje 23 utakmice u La Ligi - Sportske novosti\nNaslovna Fudbal Najave i prognoze Fudbal Real Madrid nije dobio penal u poslednje 23 utakmice u La Ligi\nReal Madrid nije dobio penal u poslednje 23 utakmice u La Ligi\nŠpanski gigant Real Madrid nije dobio penal u poslednje 23 utakmice u španskoj ligi, piše Marca. Fudbaleri Zinedinea Zidana još nisu imali priliku da šutiraju sa bele tačke u La Ligi 2021. godine. Još je znatiželjnije da je poslednji jedanaesterac iz penala koji su izveli „beli“ u La Ligi bio protiv Barselone – u poslednjem izdanju „El Classico“, 24. oktobra 2020. na „Camp Nou“. Večeras dve ekipe će se suprotstaviti “Alfredu Di Stefanu”, u meču koji će možda biti presudan u borbi za titulu.\nOvo je jedna od najdužih serija bez kazne dosuđene u korist određenog tima nakon što je VAR ušao u profesionalni fudbal. U Španiji ovu vrstu rekorda drži Rajo Valjekano – 28 uzastopnih utakmica bez penala. Novi igrač La Lige Cadiz ušao je ranije u sezoni u seriju od 23 utakmice bez primanja kazne, napominje Marca.\nPublikacija dodaje da su 23 uzastopna meča bez penala rekord u istoriji serijala utakmica Real Madrida bez kaznenog udarca u korist „Los Blancosa“. Beli bi mogli da izjednače rekord Raja Valjekana ako se serija nastavi do meča sa Seviljom u 35. kolu La Lige.\nRekorder u istoriji španskog fudbala u ovom pogledu je Osasuna – 72 uzastopne utakmice bez penala u korist ekipe, a ova košmarna serija završena je 27. avgusta 2016. Najduži niz Atletico Madrida je 30 utakmica, između 2017. i 2018, i 24 utakmice Barselone u 2010.\nMesi nema gola protiv Real Madrida nakon transfera Ronalda u Italiju\nPrethodni tekstOčekuje se da favorit uspešno započne finalnu seriju\nSledeći tekstEvroliga: Čišćenje u Olimpiakosu je počelo


CEDEUM – Dečiji Grad\nCentar za dramu u edukaciji i umetnosti\nCentar za dramu u edukaciji i umetnosti CEDEUM je osnovan kao udruženje 1999. godine i od tada u kontinuitetu aktivno deluje u oblasti kulture, obrazovanja i socijalne zaštite. Osnovni cilj je promocija i afirmacija dramske/pozorišne umetnosti i stvaralaštva u svim oblastima i na svim nivoima vaspitanja i obrazovanja i u svim oblastima umetnosti.\nProjekti CEDEUM-a su specifični projekti kulture i umetnosti kako u oblasti kulture i umetnosti tako i u drugim oblastima kao što su obrazovanje i socijalna zaštita kao projekti intersektorske saradnje i ostvarivanja ciljeva prava na kulturu koji uključuju različite uzraste, kategorije i inovativne, stvaralačke i participatorne forme umetničkog izraza kroz dramu i pozorište.\nCEDEUM radi na uvođenju drame u obrazovni sistem i uključen je u radne grupe i tela Ministarstva kulture i Ministarstva prosvete u reformske procese i rad na strategiji i kulture i obrazovanja . CEDEUM ima dugogodišnje iskustvo u vođenju projekata i organizovanju drugih manifestacija, posebno onih koje predstavljaju završnice velikih lokalnih, regionalnih i evropskih projekata, a koji se održavaju u Beogradu, drugim gradovima Srbije, regiona i Evrope sa lokalnim, regionalnim i međunarodnim partnerima.\nCEDEUM je organizacija koja okuplja pozorišne i druge umetnike, pedagoge, psihologe, sociologe, defektologe, vaspitače, učitelje, nastavnike, profesore, lekare, pravnike. stručnjake za nove medije i druge stvaraoce koje zanima i koji žele da budu aktivni nosioci inovativne, kreativne i participatorne prakse i politike razvoja kreativne drame i drame/pozorišta u obrazovanju, novih tendencija u izvođačkim umetnostima za decu i mlade kroz interdisciplinarne pristupe, kao i različitih oblika susreta, stručnih skupova, prezentacija, seminara, radionica i treninga drame/pozorišta u edukaciji i umetnosti.\nCEDEUM ima intenzivnu saradnju i razmenu iskustva kroz različite aktivnosti i zajedničke projekte na nacionalnom, širem regionalnom i internacionalnom nivou sa međunarodnim organizacijama iz oblasti stvaralačkog i umetničkog obrazovanja, posebno drame/pozorišta u obrazovanju/vaspitanju, kao i oblastima kao što su kultura i komunikacija, vaspitanje za razvoj i mir, interaktivni pristupi, inkluzija, interkultura, ljudska i dečja prava itd.\nCEDEUM podržava druge organizacije i institucije koje se bave dramom i pozorištem u obrazovanju i drugim oblicima kao svoje članove i ima široku mrežu saradnika, kako u Beogradu tako i u celoj zemlji.\nČlan je Asocijecije nezavisnih kulturne scene Srbije- ANKSS\nPredsednica Cedeum-a Sanja Krsmanovć Tasić je od 2010.godine u upravnim telima svetske organizacija, a od 2013.-2017. predsednica komiteta generalne Skupštine organizacije IDEA, a od 2017. predsednica Komiteta za finansije. Takođe je član Koordinacionog komiteta regionalne mreže za Evropu- IDEA Europe.\nCEDEUM je organizacija koja okuplja pozorišne i druge umetnike, pedagoge, psihologe, nastavnike, socijalne radnike, stručnjake za nove medije i druge stvaraoce koje zanima promocija drame u edukaciji i umetnosti.\nCEDEUM ima široku mrežu saradnika, kako u Beogradu tako i u celoj zemlji.\nCEDEUM je član i nacionalni centar Internacionalne asocijacije za dramu/pozorište i obrazovanje IDEA.\nCEDEUM ima intenzivnu saradnju i razmenu iskustva na regionalnom i internacionalnom nivou kroz zajedničke projekte sa organizacijama iz oblasti stvaralačkog i umetničkog obrazovanja, posebno drame/pozorišta u obrazovanju/vaspitanju, kao i oblastima kao što su interkulturalni dijalog i komunikacija, vaspitanje za razvoj i mir, ljudska i dečja prava itd. CEDEUM se posebno angažuje u oblasti edukacije edukatora i obuke umetnika.


Štrajk upozorenja: Bez prvog časa u utorak : Nadlanu.com\nŠtrajk upozorenja: Bez prvog časa u utorak\nObjavljeno 4. dec 2013. / 13:49:48\n"Toga dana u školama članicama Unije neće biti održan prvi čas u prepodnevnoj i popodnevnoj smeni", rekao je predsednik Unije Dragan Matijević i naveo da je u ovom sindikatu oko 600 škola i 30.000 članova.\nPlata u prosveti je, kako je Matijević rekao na konferenciji za novinare, oko 42.000 dinara, za 2,1 odsto manja od republičkog proseka iako je ovo najobrazovanija branša - 70 odsto ljudi ima završen fakultet.\nOn smatra da su licemerne izjave zvaničnika u kojima tvrde da je obrazovanje investicija, a pri tome se izdvajanja za prosvetu iz godine u godinu realno smanjuju.\nTako je, kako je rečeno na konferenciji, na poziciji Ministarstva prosvete za sudske takse planirano 134 miliona dinara, a za stručno usavršavanje 163 miliona, iako je to u nadležnosti lokalne samouprave. Ranije je za tu namenu bilo opredeljno 7,5 miliona dinara, rečeno je na konferenciji.\n"S obzirom da i ostali zaposleni u prosveti imaju malu decu, za njih će poklona biti samo ukoliko ih kupe njihovi roditelji", rekao je potpredsednik Unije Miodrag Jevtić.\nOn tvrdi da je u "Ministarstvu prosvete ispletena gusta mreža za prikupljanje i trošenje sredstava iz različitih fondova", koja završavaju kao honorari autora projekata.\nMinistarstvo je poslednjih godina na "razvojne" projekte potrošilo oko 130 miliona evra, rekao je Jevtić smatrajući da se radi o neoperativnim i neprimenljivim projektima.\nKao najnoviji primer on je naveo projektni model "Razvionica" u okviru koga za trenere za obuku 13.000 nastavnika treba platiti 3,6 miliona evra.\n"Zaposleni u centru, ustanovi koja se bavi podsticanjem i uvođenjem talentovane dece u proces naučno-istraživačkog stvaralaštva, nisu dobili platu 30 meseci", rekao je Toković.


srbijasport.net - Vesti - Superliga Srbije - Branko Mirjačić: Voždovac ima jednu od najzdravijih fudbalskih priča u Srbiji\nUtorak, 27.07.2021 14:55\n04.06.2021 Ruža Ilić\nBranko Mirjačić: Voždovac ima jednu od najzdravijih fudbalskih priča u Srbiji\nDesna ruka Predraga Rogana, trener sa iskustvom vođenja superligšake ekipe, ali i rada u jednom od najvećih evropskih giganata, Krasnodaru, glas je koji se na treninzima na Krovu najviše čuje.\nBranko Mirjačić staložen i uvek nasmejan gospodin, koji poseduje veliko fudbalsko znanje gaji velike ambicije kako za Voždovac, tako i za sebe lično.\n”Moram da priznam da sam kada me je Rogan pozvao da mu pomognem bio malo neodlučan, jer su mi planovi bili vezani za samostalnu karijeru. Njegov optimizam ubedio me je da dođem uprkos stavu da nas čeka veoma težak raspored.”\nNi posle poraza u Senti od ekipe TSC-a, novi stručni štab Zmajeva nije prestajao da veruje u zacrtani cilj.\n”Funkcionisali smo odlično, Peđa, Đole i je se znamo jako dugo, od naših trenerskih početaka u Radu. Miroslav Sredić se fantastično uklopio, kao i Predrag Miljković koji nas je dočekao u klubu i mnogo nam pomogao svojim infomracijama u početku”, priseća se Mirjačić i nastavlja: ”Nas trojica smo se bavili kreiranjem trenažnog procesa i odabirom taktike, ali je naravno uvek šefova bila poslednja.”\nMirjačić se osvrnuo i na izuzetnu saradnju sa medicinskim timom koji na Krovu vodi doktor Veselin Aleksić, ali i sa tim menadžerom, marketing timom, svim zaposlenima u klubu.\nPobeđuješ, a smene te\nPrethodno iskustvo pomoglo je beogradskom stručnjaku da psihički iznese neizvesnost na pravi način i pruži svoj maksimum ekipi.\n”Imao sam slično iskustvo pre sedam, osam godina kao trener u Kadetskoj ligi Srbije, kada sam preuzeo ekipu sedam kola pre kraja u borbi za opstanak i takođe ostvario cilj. U svojoj seniorskoj karijeri kao trener, imao sam stresne situacije kao asistent u Partizanu u borbi za titulu, prolazak u Evropu, grupnu fazu Lige Evrope, u Spartaku u borbi za plej of i plej aut.”\nIpak, ono što je kontrdiktorno jeste smenjivanje Branka Mirjačića u Radu i Krasnodaru nakon pobeda i dobrih rezultata.\n”Sve su to dragocena iskustva koja moraš da preživiš kao trener i koja se ne mogu dobiti ni u jednoj fudbalskoj literaturi!”\nTrenutne ambicije vezane su mu za Voždovac, ali u budućnosti planira nastavak svoje samostalne trenerske karijere i stručno usavršavanje na tom polju.\n”Zaista mislim da je Voždovac jedan od klubova sa najzdravijom pričom u Srbiji i da u budućnosti ne treba više da dolazi u situaciju da se bori za opstanak! Iskorak bi bio plasman u neko od evropskih takmičenja narednih godina. Malo klubova u Srbiji planira nešto na duže od jedne sezone, mislim da treba praviti višegodišnje planove, praviti kostur tima koji će više od jedne sezone igrati zajedno, određivati dugoročne, a ne samo kratkoročne ciljeve”, reči su kojima Branko Mirjačić opisuje klub kao nijedan drugi i put na kom vidi Voždovac u narednim sezonama.\nSuperliga Srbije Muškarci Linglong Superliga Srbije Voždovac Srbija Grad Beograd Stari grad Beograd\nCvetković pojačava odbrambenu liniju "Zmajeva"\nRadno u Surdulici\nBranko Žigić: Naše greške su nas odvele u poraz, odgovornost je moja\nPeroševiću prvi profesionalan ugovor, Purtić još dve, Stoisavljević tri godine\nSaopštenje za javnost FK Voždovac


Korona virus: Porastao broj zaraženih u Hrvatskoj, u Srbiji i dalje nema slučajeva - BBC News na srpskom\nNatpis na slici Kontrola putnika na aerodromu\nU Srbiji i dalje nema zaraženih korona virusom, navedeno je u petak popodne na sajtu Ministarstva zdravlja, dok su u Hrvatskoj potvrđena dva nova slučaja.\nSvetska zdravstvena organizacija u petak je podigla stepen opasnosti od širenja korona virusa na „vrlo visok".\n„Do 28.02.2020. u nacionalnoj referentnoj laboratoriji Instituta Torlak testirano je 30 osoba koje su ispunjavale kriterijume definicije slučaja", piše na specijalizovanom sajtu na kojem se dva puta dnevno objavljuje presek stanja u Srbiji.\n„Uzorci svih testiranih osoba bili su negativni na novi korona virus", dodaje se u saopštenju.\nU Hrvatskoj je, sa novim slučajevima, ukupan broj zaraženih povećan na pet, saopštiopotvrdio je ministar zdravlja Vili Beroš.\nDo sada je više od 50 zemalja širom sveta prijavilo slučajeve korona virusom.\nIz Ministarstva zdravlja Srbije podsetili su da su simpromi bolesti temperatura i kašalj, a kako bi umanjili rizik od zaraze „potrebno je da svi brinu o ličnoj higijeni".\nMedia captionKorona virus u Srbiji: Kako da se zaštitimo i ne paničimo\nNatpis na slici Dečak sa maskom na ulicama Teherana\nNajmanje 210 osoba preminulo je u Iranu od bolesti izazvane korona virusom, rekli su za BBC izvori iz tamošnje bolnice.\nNajviše ljudi preminulo je u bolnicama u glavnom gradu Teheranu i u Komu, gde se korona virus prvo pojavio.\nOvo je šest puta veći broj od zvaničnih podataka Ministarstva zdravlja Irana koje je ranije danas saopštilo da su do sada preminule 34 osobe.\nIranska vlada se nakon novih podataka nije oglašavala, a do sada su tvrdili da su potpuno transparentni po pitanju zaraze u toj zemlji.\nPoslanik iz Koma je ranije ove nedelje optužio vlasti da prikriva prave informacije.\nDo sada je u svetu korona virusom zaraženo više od 83.000 ljudi, a oko 2.800 je umrlo.\nPreminuo Britanac sa kruzera Dajmond Princes\nNatpis na slici Kruzer Dajmond Princes\nOtkazivanje manifestijacija i saveti crkava\nRumunska pravoslavna crkva savetovala je vernike da u hramovima ne ljube ikone kako bi smanjili rizik od zaraze.\nVernici mogu, naravno, da ljube ikone koje drže u domovima, navodi se u saopštenju crkve.\nDodaje se i da vernici mogu od sveštenika da traže da koriste sopstvenu kašiku prilikom pričešća.\nA iz Švajcarske je stigla vest da je otkazan čuveni Sajam automobila u Ženevi.\nTakvu odluku organizatori su doneli pošto je švajcarska federalna vlada zabranila skupove na kojima se očekuje više od 1000 ljudi.\nŠta se dešava sa pronalaženjem vakcine?\nSaveti - priprema za veće širenje virusa, ostaju iste\nMinistarstvo zdravlja dva puta dnevno objavljuje sve informacije o koronavirusu na stranici covid19.rs.


Direktorka Nacionalne biblioteke Indonezije u poseti Narodnoj biblioteci Smederevo – Semendria\nDirektorka Nacionalne biblioteke Indonezije u poseti Narodnoj biblioteci Smederevo\n09. septembar 2013. KULTURA – Direktorka Nacionalne biblioteke Indonezije, gospođa Šri Sularsih posetiće u utorak Narodnu biblioteku Smederevo. Ovo je prva poseta nacionalnog bibliotekara Indonezije Srbiji.\nPoseta se realizuje u saradnji sa Ministarstvom spoljnih poslova Republike Srbije i ambasadama Srbije u Džakarti i Indonezije u Beogradu. U delegaciji će pored gospođe Šri Sularsih biti i još dve njene saradice, Njegova ekselencija Ambasador Republike Indonezije gospodin Samuel Samson sa svojim saradnikom iz Ambasade i v. d. upravnika Narodne biblioteke Srbije gospodin Dejan Ristić sa još dvoje saradnika.\nOsim Narodne biblioteke Smederevo, programom posete visoke gošće predviđen je i obilazak Narodne biblioteke Srbije ,Univerzitetske biblioteke „Svetozar Marković“ u Beogradu i Biblioteke grada Beograda.\n« Potpisani ugovori o izgradnju fabrike vode i transportog cevovoda\nFrajle – pravo osveženje »


Skandalozna presuda za supruga teško obolele majke dvoje dece! - Zelena stranka\nPočetna SaopštenjaSkandalozna presuda za supruga teško obolele majke dvoje dece!\nPovodom presude koja se tiče korišćenja Kanabisa kao leka, i isključivo kao leka, koju je sud izrekao suprugu žene koja je teško obolela od multiple skleroze, a leči se Kanabisom, Zelena stranka najoštrije protestuje i traži da se ovakve stvari više ne ponavljaju.\nDragana Stanković, majka dvoje male dece, boluje od multiple skleroze, neizlečive bolesti za koju savremena medicina nema leka.\nKanabis je izuzetno efikasan i danas se više stotina pacijenata u Srbiji leči uspešno, a nažalost ilegalno, od ms-a isključivo Kanabisom. Draganin suprug je kao svaki dobar suprug nabavio lek svojoj ženi na ilegalnom tržištu i kada se vraćao kući, uhapšen je, a lek mu je oduzet. Nikom nije prodavao Kanabis, niti za to postoji sumnja, a osuđen je na 3 godine i 2 meseca zatvora – kao da je višestruki diler povratnik! Osuđen je jer je želeo da pomogne teško bolesnoj supruzi i presuda je zbog toga nedopustiva i izvrće svaki smisao pravde i zakona!\nZakon zabranjuje da se ljudi koji boluju od teško izlečivih bolesti leče na način koji sami odaberu, a to je uljem i derivatima kanabisa koji im jedini pomažu da mogu slobodno i normalno da žive, da se kreću, da funkcionišu.\nUpravo iz tog razloga, Zelena stranka će u Republičkom parlamentu podneti inicijativu i zahtev za zakonsko regulisanje uvođenja derivata Kanabisa u medicinske svrhe.\n„Jačanje odgovornosti izabranih predstavnika građana u Srbiji (Ljudi na prvom[...]


Udruženje za tržišne komunikacije Srbije (UEPS) dodelilo je i ove godine svoja tradicionalna priznanja i nagrade agencijama, kompanijama i institucijama\nTiktok, servis za razmenu kratkih video snimaka, je u 2021. godini postao najposećeniji internet domen na svetu. Tiktok se našao ispred prošlogodišnjeg lidera Google-a, koji je deo holdinga Alphabet, prema podacima američke tehnološke kompanije Klaudfler.\nŠesti po redu edukativni program u organizaciji IAA Serbia, AcademIAA 2021, završen je sredinom meseca decembra, a ukupno 67 polaznika imalo je priliku da sluša predavanja i panele u okviru 6 modula (Biznis, Kreativa, Istraživanje i analitika, Inovacije, Mediji, i Digital).\nNa dodeli jubilarnih nagrada Effie Slovenija 2020. prvi put je u slovenačkoj verziji Effie dodeljena platinasta nagrada, koju je dobila tržišno-komunikacijska kampanja Atlantic Grupe s markom Donat za platformu „Pobrinite se za svoju probavu, pobrinite se za sebe!“.\nAlma Quattro i Ipsos: Radnim danima, najveći promet između 16h i 17h\nCilj ovog istraživačkog projekta bio je da se putem brojanja ukupnog broja prolaznika izvrši procena potencijalnog auditorijuma koji je u kontaktu sa našim digitalnim OOH medijima u pešačkoj zoni grada. Ovim putem želimo da vas upoznamo sa pionirskim podacima ovog istraživačkog projekta vezanim za centar našeg grada\nDvadeset uspešnih godina postojanja i rada u marketing industriji, agencija DNA Communications proslavila je u znatno drugačijem konceptu.\nNakon što je Perutnina Ptuj objavila da počinje dugogodišnju saradnju sa Lukom Dončićem, kao ambasadorom njihovog brenda Poli, u saradnji sa agencijom Innovatif izmenjen je sajt, a pokrenuta je i web sajt stranica brenda Poli.\nMuzička numera u reklami Grand kafe već dve decenije sastavni je deo brend imidža i jedna je od najdugovečnijih tema koja se kontinuirano koristi u reklamnim kampanjama nekog brenda.\nZahvaljujući novom Barcaffè Espresso YouTube kanalu, sada imaju priliku svi zainteresovani da pogledaju video snimke u kojima je detaljno objašnjeno sve što treba da znaju o kafi i njenoj pravilnoj pripremi.\nStudenac, jedan od vodećih maloprodajnih lanaca na Jadranu, službeno je predstavio svoju novu komunikacionu platformu "I sitno i bitno".\nKampanja “Eat A Swede” (u slobodnom prevodu “Pojedi Šveđanina/ku”) koju je za Švedsku federaciju za hranu (SFF) kreirala agencija McCann Stokholm (deo I&F Grupe), ima za cilj da izazove debatu i otvori diskusiju o održivosti i prehrani stalno rastućeg svetskog stanovništva.\nIz Atlantic Grupe najavljuju da se uz novu Grand Black’n’Easy digitalnu igricu "Kolege preporučuju najbolje", zabava uz šoljicu prave turske kafe nastavlja.\nCoca-Cola je lansirala praznični Real Magic, sezonsku kampanju koja slavi i stavlja pod svetla reflektora čaroliju zajednice i zajedništva.\nVreme praznika pruža mnoštvo prilika za mobilni marketing, a to nepisano pravilo sada važi više nego ikada ranije.\nTina Miličić, Senior specijalista za employer brending i kulturu, Atlantic Grupa dobitnica je priznanja u kategoriji Employer Branding/Internal Communications Manager of the Year\nPoznajući navike vernih potrošača, kompanija Atlantic Štark u okviru sajta menaz.rs, kreirala je novu interaktivnu platformu „Volim poslastice“, gde svi ljubitelji čokolade i deserata mogu da pronađu, ali i podele neodoljive recepte.\nYouTube uvodi veliku promenu\nPlatforma YouTube donela je odluku da ispod videozapisa sakrije prikaz broja dislajkova. Naime, iz kompanije su zaključili da dislajk dugme ispod videozapisa stvara probleme i često biva zloupotrebljen od strane gledalaca.\nŽeljka Ćirić Jakovljević iz Banca Intesa dobitnica Mark Awards priznanja (VIDEO)\nŽeljka Ćirić Jakovljević iz kompanije Banca Intesa dobitnica je Mark Awards priznanja u kategoriji PR/Corporate Communications Manager of the Year\nMark Awards priznanje za Sanju Bušić iz kompanije PepsiCo (VIDEO)\nSanja Bušić, Marketing Lead South Central Europe and Baltics, PepsiCo dobitnica je Mark Awards priznanja u kategoriji Chief Marketing Officer of the Year – Multi Country\nTijana Koprivica iz Delta Holdinga dobitnica Mark Awards priznanja\nTijana Koprivica, Chief Business Sustainability Officer, Delta Holding dobitnica je Mark Awards priznanja u kategoriji CSR Manager of the Year\nKompanija Frikom, u saradnji sa agencijom T&T Brand Factory, dobitnik je priznanja za najbolju kampanju u kategoriji Pojedinačni radovi - Digital influenser marketing, na sedmom festivalu integrisanih komunikacija KAKTUS 2021.


19.07.2021 / 21:57 Regija - Predsjednik Srbije\nPredsjednik Srbije Aleksandar Vučić izjavio je danas da ocjene da su poruke predsjednika Pokreta socijalista i ministra unutrašnjih poslova Srbije Aleksandra Vulina slične fašističkim porukama, nisu napadi na Vulina, već na Srbiju i na njega.\nVučić je u Briselu za TV Pink, kazao da ti koji su Vulinove poruke na taj način klasifikovali koriste svaku priliku da u Srbiji pronađu krivca.\n"Iako je govorio na stranačkom skupu, iako je rekao da to nije moj stav, iako sam ja rekao da to nije moj stav, svakog puta kažu to je Vučić i to je Srbija jer moraju da pronađu krivca u Srbiji za sve. Ne daju nekome da ima pravo ni da razmišlja", kazao je Vučić, prenosi tanjug.\nPrema njegovim riječima, kada oni kažu da je Kosovo nezavisno u BiH, onda oni imaju pravo, ali ako kažete u Srbiji nešto za Republiku Srpsku, onda ste zločinac i nacista.\n"To je tako i mi to moramo da razumemo. Zato mi moramo da budemo obazrivi, racionalni, pažljiviji, da čuvamo svoje i da na jasan i nedvosmislen način govorimo šta je naša politika", kazao je Vučić.\nNa pitanje da prokomentariše i to što je i ministarka spoljnih poslova BiH tražila da se ogradi od Vulinovih izjava, kao i da je reagovao i Pokret slobodnih građana i mnogi drugi koji su rekli da te poruke podsjećaju na poruke fašizma, Vučić kaže da je interesantno kako lako od Srba prave fašiste.\n"Nisam saglasan sa tim porukama, samo što mi nije jasno kako tako lako od Srba prave fašiste, a od svih drugih i od ovih koji danas govore o genocidima koje je izvršila Srbija, prave prijatelje", kazao je.


Oko 550 Nemaca otišlo u džihad u Siriju i Irak\nOko 550 Nemaca otišlo u džihad u Siriju i Irak\nViše od 500 Nemaca napustilo je svoju zemlju i otišlo u Siriju i Irak da bi se borili na strani džihadista, izjavio je danas nemački ministar unutrašnjih poslova Tomas de Mezijer.\n„Procenjujemo da se njihov broj kreće oko 550. Pre samo nekoliko dana taj broj je iznosio 450″, rekao je De Mezijer za nemačku televizijsku stanicu Feniks, prenela je agencija AFP.\n„Ti mladi ljudi su radikalizovani u Nemačkoj, u ovom društvu. Zato prevencija mora da bude praćena represivnim merama“, istakao je ministar policije.\nVelika većina onih koji su se pridružili džihadistima Islamske države u Siriji i Iraku su muškarci, iako je zabeleženo i nekoliko slučajeva da su u te zemlje otputovale žene. De Mezijer je dodao da nemačke vlasti pomno prate 230 ljudi, koji se smatraju potencijalnom pretnjom po nemačko društvo.\n„Ne možemo da isključimo mogućnost da oni spremaju napade, a u nekim slučajevima je ta mogućnost zaista realna“, istakao je ministar.\nU vazdušnim napadima SAD na Siriju poginulo 900 ljudi\nU vazdušnim napadima američkih snaga na položaje džihadista u Siriji je od septembra ubijeno više od 900 ljudi, od kojih su većina borci militantne organizacije Islamska država (IS), ali je bilo i civila, saopštila je danas Sirijska opservatorija za ljudska prava.\nTa organizacija sa sedištem u Londonu je navela da je u vazdušnim napadima, koji su pokrenuti u septembru, dosad ubijeno 785 džihadista IS i 72 člana grupe Nusra Front, filijale Al Kaide, prenela je agencija AFP.\nPrema podacima kojima raspolaže Opservatorija, u napadima američkih snaga su takođe poginula 52 civila, uključujući osam žena i petoro dece. Koalicione snage na čelu sa SAD su krajem septembra pokrenule vazdušne napade na položaje džihadista u Siriji, nakon što su pre toga izvršili napade i na snage IS u Iraku.


MEI - Aktuelnosti - J. Joksimović: Ambasadori EU nisu pominjali promenu formata dijaloga\nJ. Joksimović: Ambasadori EU nisu pominjali promenu formata dijaloga\n07. jun 2018. | Brisel\nMinistar za evropske integracije Jadranka Joksimović je, posle sastanka sa ambasadorima zemalja članica EU u Briselu, izjavila da niko od prisutnih nije pominjao direktno uključivanje ili promenu formata dijaloga.\n&bdxuo;Nije bilo intervencija u smislu direktnog uključivanja ili promene formata. Sam proces jeste komplikovan i nosi puno poteškoća i neizvesnosti, ali postoji razumevanje i percepcija da je Beograd taj koji je svoje obaveze onako kako je potpisao i ispunio, a da drugi nisu&ldxuo;, izjavila je Joksimović.\nJadranka Joksimovića kaže da je ambasadore zemalja članica EU interesovalo kada će biti postignut pravno obavezujući sporazum i da je ona iznela argumente Srbije o ulozi Briselskog sporazuma, načina na koji je postignut, u kojoj meri je implementiran i koja je strana šta uradila.\n&bdxuo;Ja sam iznela argument sa kojim su se svi složili, a to je da je i Briselski sporazum pravno obavezujući sporazum koji su potpisali ne samo Beograd i Priština već da on ima i garancije EU. Zamolila sam ih da pročitaju Briselski sporazum koji ima stranu i po i vide da je Srbija zaista ispunila sve obaveze iz ovog sporazuma i da sada čekamo da vidimo konkretan i opipljiv rezultat vezan za uspostavljanje Zajednice srpskih opština da bi ceo proces mogao da se nastavi jer ga mi nismo ni opstruirali&ldxuo;, kaže Joksimović.\nMinistar Joksimović kaže da među zemljama članicama postoji razumevanje da je Beograd radio na implementaciji Briselskog sporazuma. Ona je naglasila da Srbija sada očekuje da vidi rezultate rada na izradi statuta ZSO za šta rok ističe za tri meseca.


Kvebek će oporezivati građane koje nisu vakcinisani protiv korona virusa - Politički.rs\nKvebek će oporezivati građane koje nisu vakcinisani protiv korona virusa\nBeta-AFP, Foto: Pixabay\nVlasti kanadske provincije Kvebek saopštile su večeras da će narednih nedelja uvesti novi porez nazvan “zdravstveni doprinos”, samo za gradjane koji odbijaju da prime vakcinu protiv korona virusa.\n“Radimo na novom porezu za sve odrasle osobe koje odbijaju da prime vakcinu protiv korona virusa jer predstavljaju finansijski teret za sve gradjane”, izjavio premijer te provincije Fransoa Lego (François Legault).\nPremijer je rekao da deset odsto gradjana Kvebeka nije primilo vakcinu i dodao da zbog njih ne treba da trpi ostalih 90 odsto vakcinisanih.\nPrema njegovim rečima, tih deset odsto nevakcinisanih odraslih predstavlja 50 odsto ljudi na odeljenjima intenzivne nege bolnica.\nUkupno 2.742 osobe su hospitalizovane u Kvebeku, koji ima oko osam miliona stanovnika, a oko 255 ljudi se nalazi na odeljenjima intenzivne nege.\nSiromašna domaćinstva u Srbiji već sada trpe inflaciju od 10 do 15 odsto\nTagged: KANADA, KORONA VIRUS, KVEBEK, OPOREZIVANJE, VAKCINACIJA


🚌 Autobus Novi Sad → Platamonas - Autobuske Karte | AutobuskiPrevoz.com\nAutobus Novi Sad - Platamonas\nAutobuske karte za Novi Sad Platamonas kupite po najnižoj ceni na tržištu. Informišite se o redu vožnje, rezervišite mesto u autobusu i izaberite način plaćanja.\nInformacije za Autobus Novi Sad - Platamonas\nNovi Sad - Platamonas se nalaze na udaljenosti od 0 km.\nNa ovoj stranici predstavljeni su svi autobuski prevoznici sa kojima je AutobuskiPrevoz.com ostvario saradnju želeći da vam ponudi autobuske karte po najnižoj tržišnoj ceni. Takođe, obratite pažnju na akcije koje često imamo u našoj ponudi a koji vam mogu znatno smanjiti cenu autobuske karte za relaciju Novi Sad - Platamonas. Nakon što se odlučite za datum i vreme, kliknite na "Rezerviši" i popunite neophodna polja ili nas pozovite na 011 405 31 51 radi rezervacije. Kao poslednji korak izaberite način plaćanja među kojima su lično preuzimanje u Balkanskoj 35 - 39.


Evo zašto je važna finansijska pismenost - PKS-RPK Novi Sad\n– Rezultati su pokazali relativno visok nivo poznavanja finansijskih proizvoda, ali istovremeno i finansijske kontrole. Većina građana tvrdi da pre nego što se odluči za kupovinu, pažljivo razmotri da li to može sebi da priušti, da na vreme plaća račune i lično vodi računa o svojim finansijama. Najmanju razboritost prilikom trošenja novčanih sredstava pokazuju mladi, koji ujedno najmanje i štede. SStanovnici sa seoskog područja, kao i građani sa nižim stepenom obrazovanja i primanja pokazuju nešto lošiji nivo poznavanja finansijskih proizvoda – kažu za “Blic“ u NBS.\n– Ono što je neophodno za uspešnosti tih projekata je kontinuitet i saradnja svih učesnika – obrazovnih institucija, medija, platnih kompanija, banaka i državnog sektora. I to je univerzalni model, bez obzira da li govorimo o Beogradu, Sarajevu ili Pekingu – kaže Vladimir Đorđević, generalni direktor kompanije Viza za Jugoistočnu Evropu.\n– S druge strane, zahvaljujući novim medijima, odgovor od banke možete dobiti u roku od nekoliko minuta. Za pametno korišćenje finansijskih proizvoda, neophodna su znanja. Da biste izabrali onaj koji odgovara vašim potrebama i mogućnostima morate dobro razumeti ponudu, uslove, prednosti, ali i rizike korišćenja – kaže Đorđević.\nDržava prodaje svoj udeo u bankama\nU Srbiji posluje trideset banaka, od kojih u bar pet ima državnog kapitala. Te banke uskoro bi mogle dobiti…\nDok razgovaramo u Novoj Iskri, gde sa brojnim preduzetnicima deli kancelariju, teglice sa džemom, slatkim i pekmezom Jovane Lee…


Obnova 25 stambenih jedinica za srpske povratnike - Klix.ba\nObnova 25 stambenih jedinica za srpske povratnike\n19.12.2008. u 13:56\nPotpisivanje Ugovora s korisnicima Projekta CEB II koji se nalaze u kolektivnim centrima i alternativnim smještajima u Republici Srpskoj upriličeno je danas u Općini Novo Sarajevo.\nProjekt se odnosi na sanaciju i obnovu 25 stambenih jedinica na području općine Novo Sarajevo. Projekt su potpisali korisnici projekta (25 porodica srpske nacionalnosti), Federalno ministarstvo raseljenih osoba i izbjeglica i Općina Novo Sarajevo.\nVrijednost projekta je oko 640.000 KM, a radi se o kreditnim sredstvima Razvojne banke Vijeća Evrope koja se implementiraju putem Fonda za povratak. Izvođač radova bit će firma "Centrotrans - MT Internacional".\nProjekt sanacije ratom uništenih stambenih objekata pod nazivom "Ceb II", realizovat će se u koordinaciji s Ministarstvom za ljudska prava i izbjeglice BiH koje je odgovorno za monitoring cjelokupnog projekta, Fondom za povratak BiH kao finansijerom projekta, Federalnim ministarstvom raseljenih osoba i izbjeglica koje vodi implementaciju ugovora, te Općinom Novo Sarajevo koja je odgovorna za pružanje tehničke pomoći u realizaciji ovog projekta.\n"Radi se o Projektu pražnjenje kolektivnih centara i alternativnog smještaja s područja BiH, a obuhvaća i FBiH i RS i Brčko Distrikt. Projekt podrazumijeva obnovu stambenih jedinica po sistemu ključ u ruke u skladu sa stambenim minimumom, koji je utvrđen na nivou državnog ministarstva i bit će kasnije podržan s održivim povratkom", kazala je šefica Odsjeka za povratak u Federalnom ministarstvu raseljenih osoba i izbjeglica Šefka Palo.\nProjekt je na području BiH finansiran kreditnim zaduženjem Razvojne banke Vijeća Evrope od 12 miliona eura i sredstvima domaćih vlasti od osam miliona eura, a u održivom povratku podržan je od holandske vlade, kazala je Palo dodavši da je ovim projektom planirana obnova oko 1.100 stambenih jednica.\nNačelnik Općine Novo Sarajevo Nedžad Koldžo naglasio je da ova općina radi puno na podršci različitim projektima koji su vezani za povratak.\n"Štab za pomoć povratnicima u RS-u u Općini Novo Sarajevo, koji radi već osam godina, samo je ove godine u svrhu održivosti povratka na teritoriju RS-a implentirao iz općinskog budžeta oko 150.000 KM, i to su aktivnosti koje će ova općina i nastaviti da se Aneks 7. u potpunosti implementira", kazao je Koldžo.\nNa području FBiH još živi oko 2.500 porodica u kolektivnim smještajima.


► Dačić i ambasador Republike Koreje: Odnosi dve zemlje veoma dobri\nDačić i ambasador su ocenili da su odnosi Srbije i Koreje veoma dobri, a da će to što dve zemlje sledeće godine obeležavaju 30. godišnjicu od uspostavljanja diplomatskih odnosa biti izvanredna prilika i za realizaciju uzajamnih poseta na visokom i najvišem političkom nivou.\nDačić je Čoeu rekao da je Srbija spremna za intenziviranje saradnje u svim oblastima i poželeo mu uspeh u budućem radu na toj funkciji.\nDačić je rekao da Srbija ceni umereno postavljanje Seula u odnosu na pitanje Kosova, posebno u svetlu jednostranih poteza Prištine koji se tiču pokušaja članstva u međunarodnim organizacijama, dodajući da očekuje da će Republika Koreja takav stav zadržati i ubuduće.\nMinistar je preneo je interes Srbije za razvoj saradnje sa Korejom u oblasti ekonomije, kulture, prosvete, nauke i tehnologije, IT sektora i dr.\nDačić je rekao da su korejske kompanije, kao i do sada, dobrodošle u Srbiji, te izrazio zadovoljstvo dosadašnjom bilateralnom saradnjom u privrednoj oblasti.\nDačić je ponovio da Srbija pozdravlja smanjivanje tenzija na Korejskom poluostrvu, kao i pregovore o denuklearizaciji Korejskog poluostrva.\nAmbasador Čoe se saglasio sa ocenom odnosa koju je izneo ministar Dačić, istakavši da postoji značajan prostor za dalje unapređenje saradnje u svim oblastima, čemu je spreman da da lični doprinos.


29. Mar 2000 16:30 (GMT+01:00)\nEnigma Putin: Šta čeka Rusiju pod novim predsednikom (2)\nDobro je, ali ne valja\nSituacija u zemlji je poslednjih godina znala da bude i gora, ali teško da će novom šefu države zbog toga biti lakše\nRusiji je očajnički potrebna stabilnost. Poslednjih godina vlade su dolazile i odlazile alarmantnom učestalošću, pojedini regionalni lideri postali su vatreni zagovornici samostalnosti u odnosu na Kremlj, a spoljna politika zemlje je često kritikovana kao slaba.\nPrivreda je, istina, u boljem stanju nego u bilo kom periodu od avgusta 1998. kada je došlo do sloma rublje, ali je taj oporavak i dalje na krhkim nogama, primećuje Rojters u analizi posvećenoj situaciji u Rusiji.\nZapadni investitori kažu da mala grupa biznismena, takozvanih "oligarha" - čiji je politički uticaj veći od ekonomske snage kojom raspolažu - i dalje usporava sprovođenje reformi. Neizvršavanje poreskih obaveza državni budžet konstantno "olakšava" za ogromne sume. U Međunarodnom monetarnom fondu kažu da su strukturne promene, poput donošenja novog zakona o bankrotstvu i redukovanja barter trgovine, preduslov za odmrzavanje paketa od 4,6 milijardi dolara u vidu zajmova.\nNovoizabrani predsednik Vladimir Putin stalno ističe svoju posvećenost demokratiji i tržišnim reformama, ali sve do sad nije rekao na koji način namerava da ih sprovede.\nZviždukanje na groblju\nPutin ima jasan niz izbora pred sobom ako želi da izbegne put svog prethodnika Borisa Jeljcina, ocenjuje Stratfor, teksaška agencija koja se bavi analizom informacija i obaveštajnih podataka, a čije pisanje prenosi Beta. "Procena dela zapadnih političara i medija da je Putin okrenut Zapadu isto je kao zviždukanje pri noćnom prolasku uz groblje" - ona samo predstavlja pokušaj da se odagna strah, navodi se u analizi predsedničkih izbora. "Da izbegne Jeljcinov put, Putin mora da pokrene privredu. Da pokrene privredu, mora da preuzme kontrolu nad oligarsima. Za to, mora da ih primami sebi ili zastraši. Da ih zastraši, mora da stvori atmosferu nacije pod opsadom, koja jača njegov režim. a njih ugrožava. Da to postigne, treba mu međunarodna kriza. Za to, Putinu treba spoljni neprijatelj, a tu su SAD očigledan izbor", zaključuje Stratfor.\nAnalitičari očekuju neke promene u vladi, uključujući imenovanje lojalnog premijera koji neće dovoditi u pitanje predsednički autoritet. Pozicije ministara odbrane, unutrašnjih i spoljnih poslova mogle bi da zauzmu novi ljudi, ali je neka značajnija promena smera malo verovatna; u utorak je, uostalom, već obelodanjeno da će dosadašnji ministar odbrane Igor Sergejev i dalje ostati na tom mestu, što jasno govori o tome koliki naglasak Putin stavlja na stabilnost i kontinuitet.\nDramatične promene ne očekuju se ni u spoljnoj politici, ali će izvesno dodatna pažnja biti usmerena na ekonomske interese Rusije.\n"Mnogo zavisi od toga šta će on konkretno učiniti na ekonomskom i spoljnopolitičkom planu, a sada će mnogo toga morati da postane jasnije", smatra Jevgenij Volk iz moskovske Fondacije za očuvanje nasleđa. "G. Putin će biti pragmatičniji. Pokušaće da zaštiti ruske nacionalne interese, ali će se uzdržati od retorike koja bi mogla da dovede do pogoršanja odnosa sa Zapadom."\nSam Putin je u prvih par dana nakon izborne pobede dao malo nagoveštaja o tome kakvi su mu planovi, ali je jasno stavio do znanja da očekuje dugu i tešku bitku. "Mnoge stvari koje treba uraditi izazvaće i mnogo kontroverzi", kazao je on.\nRuske snage zarobile još jednog čečenskog vođu\nLondon: Pripiti tajni agent izgubio lap-top\nNetanijahu demantovao rezultate istrage o korupciji\nInicijativa u Senatu za zabranu skrnavljenja zastave SAD\nZagreb: Uručena dosijea o "Bljesku" i "Oluji"\nZatvara se Černobilj


NOVE NEVOLJE: Novaka optužuju da je lagao, pojavio se dokument!? | Najnovije sportske vesti - ProSport\nTaman kada smo pomislili da možemo da odahnemo i da gledamo Novaka Đokovića na Australijan openu, iz Australije preti nova drama.\nNaime, ministar za imigraciju Australije Aleks Hok još nije doneo odluku da li će mu opet ukinuzi vizu ili ne, nakon što je Federalni sud na čelu sa sudijom Kelijem odlučio da oslobodi Novaka i vrati mu se pasoš.\nSada su isplivale nove informacije i tumačenja na osnovu kojih Australijanci misle da “proteraju” Novaka Đokovića iz zemlje.\nNaime, pojavio se dokument na kome se vidi da je Đoković “štiklirao” da nije putovao nigde dve nedelje pred dolazak u Australiju, dok je poznato da se u Marbelji, gde ima vilu, pripremao za Australijan open, odnosno da je u zemlju ušao preko leta iz Dubaija.\nZbog ovoga je ponovo nastao haos u Australiji i poručuje se da davanje lažnih ili netačnih informacija ozbiljan prekršaj i da je i to osnov za kaznu.\nVažno je napomenuti da su sva dokumenta popunili iz Teniskog saveza Australije, od kojeg je inače i dobio “medicinsko izuzeće”.\nNovak je odradio i drugi trening na “Rod Lejver Areni”, ali i dalje postoji opasnost da bi mogli da ga deportuju i onemoguće da brani titulu na turniru koji je osvajao rekordnih devet puta.\nPrethodni članak ZAKAZAN ŽREB: Novak prvi nosilac na Australijan openu!\nSledeći članak Inter produžava ugovor važnom igraču!


Globalni ekonomski trendovi i njihov uticaj na HR - MojTim.com\nOrganizacija HR sektora - Globalni ekonomski trendovi i njihov uticaj na HR\nOvu stranicu ste odštampali sa linka: http://www.mojtim.com/hr-clanci/Organizacija-HR-sektora/Globalni-ekonomski-trendovi-i-njihov-uticaj-na-HR/18\nKolikom broju ljudi će biti dostupne blagodeti globalne ekonomije zavisi od dva ključna faktora. Jedan je kompetentno upravljanje i to na svim nivoima - od internacionalnog, preko nacionalnog do korporativnog, a drugi je stepen obrazovanosti i osposobljenosti radne snage. U središtu pažnje HR profesionalaca su oba ova faktora, dakle i kvalitet upravljanja ljudskim resursima i njihova osposobljenost.\nSlobodan protok informacija, ideja, kulturnih vrednosti, kapitala, roba, usluga i ljudi biće osnovni pokretač daljeg razvoja umrežene globalne ekonomije. Preovlađuje mišljenje da će globalizovana ekonomija biti faktor stabilnosti u svetu, iako njene blagodati neće biti univerzalne, odnosno svima dostupne. Zemlje koje ne budu mogle da uhvate korak sa globalnim tokovima, ekonomski će stagnirati i biće politički nestabilne jer svako ekonomsko zaostajanje i siromaštvo predstavlja pogodno tlo za ekstremizam svake vrste, od ideološkog, preko etničkog do religijskog. Nacionalne države će nastaviti da igraju dominantnu ulogu na svetskoj sceni, ali će se njihove vlade součavati sa sve manjom kontrolom zbog čega će biti neophodno uspostavljanje međunarodne saradnje po svim pitanjima. Ipak, osim nacionalnih država, prisutna su još dva veoma važna činioca, a to su multinacionalne kompanije i nevladine organizacije koje će igrati sve veću ulogu, kako na nacionalnom, tako i na internacionalnom planu. Naime, danas postoji oko 50.000 multinacionalnih korporacija i njihov broj će i dalje rasti sa deregulacijom ekonomije u postkomunističkim zemljama, koja podrazumeva privatizaciju državnih preduzeća i liberalizaciju trgovine i finansijskog tržišta.\nKao najkritičniji momenat u ovom procesu navodi se kvalitetno i efikasno upravljanje kako na međunarodnom nivou, tako i na nivou pojedinačnih država. Države na čelu sa kompetentnim vladama će uspeti da prilagode svoju državnu upravu dramatično izmenjenom globalnom okruženju, dok će države sa neefikasnim i nekompetentnim vladama postati gubitnici u procesu globalizacije, pri čemu će se jaz između onih koji su uspeli i onih koji nisu sve više produbljivati.\nGeneralno, mogućnosti koje nam stoje na raspolaganju su veće nego ikada ranije. Samo da spomenemo uspostavljanje univerzalne bežične celularne komunikacije, pri čemu revolucionarni prodor nije postignut samo na polju informacione tehnologije već i na polju biotehnologije, nanotehnologije, tehnologije materijala. Tendencija integracije postojećih naučnih disciplina u nove biće sve prisutnija. Osim toga, očekuje se da će cena IT opreme i dalje padati što će usloviti široku dostupnost proizvoda, što i jeste cilj jer što je veći broj korisnika, to su i mogućnosti koriščenja informacione tehnologije veće. Jedina prepreka će biti nedostatak znanja i sposobnosti kod onih koji bi mogli da budu potencijalni korisnici. Dakle, da bi imale koristi od globalne ekonomije i da bi bile konkurentne na globalnom tržištu u privlačenju stranih investicija, nacionalne vlade će morati više da investiraju u obrazovanje, da donesu nacionalnu strategiju razvoja ljudskih resursa i da uspostavljaju partnerski odnos sa multinacionalnim kompanijama i nevladinim organizacijama koje deluju na njihovom prostoru. Obrazovanje tako postaje ključna odrednica uspeha, kako pojedinca tako i nacije kao celine. Sve više se traži osposobljena i visoko obrazovana radna snag i zbog neophodnosti doživotnog učenja obrazovanje odraslih doživeće svoju ekspanziju.\nPretnje globalne ekonomije\nMeđutim, kreiranja globalne ekonomije nije i bez negativnih posledica. Kao prvo, vidan je porast nezaposlenosti zbog sve prisutnijeg smanjenja radne snage, a rešenje se vidi u podsticanju samozapošljavanja i razvoju malih i srednjih preduzeća, naročito u sektoru usluga. Očekuje se da će se broj malih firmi u mnogim zemljama udvostručiti u narednih desetak godina.\nOsim toga, u razvijenim zemljama dolazi do sve većeg pada u natalitetu, s jedne strane, a s druge strane životni vek se produžava te se broj onih koji su u penziji drastično povećava zbog čega nastaje disbalans između onih koji rade i onih koji su u penziji. Zemlje koje se budu suočavale sa nedostatkom radne snage rešavaće taj problem zapošljavanjem emigranata, žena i marginalizovanih društvenih grupa, kao i pomeranjem starosne granice za odlazak u penziju. Zbog pomenutog disbalansa vlade će poklanjati posebnu pažnju socijalnoj i zdravstvenoj zaštiti i penzionim fondovima.\nOsim migracije iz zemalja u razvoju u razvijene zemlje, nastaviće se i migracija iz seoskih sredina u gradove usled čega će glavni problem u gradovima biti obezbeđivanje infrastrukture koja će moći da izdrži veliki priliv ljudi. Opšti problemi su globalno zagrevanje kao posledica efekta staklene bašte usled sve većeg zagađenja, nestašica u snabdevanju vodom, lako širenje zaraznih bolesti zbog velike pokretljivosti ljudi i oslabljenog delovanja antibiotika. Takođe, kako je ekonomija zavisna od kompjuterske umreženosti prisutan je i sve veći strah od takozvanih "cyber" udara.\nGlobalna strategija za održivi razvoj\nKako bi se rešile barem neke od pomenutih pretnji, glavna pitanja na kojima globalni stratezi rade su zaštita intelektualne svojine, reforma i jačanje međunarodnih finansijskih institucija. Zatim, tu su i veća uloga Saveta bezbednosti UN i mirovnih i vojnih snaga UN, uspostavljanje međunarodnog sudstva, kao i kontrola emisije štetnih gasova kako bi se smanjilo globalno zagrevanje shodno Kyoto protokolu. Takođe, razmatra se i dalja proizvodnja genetski modifikovane hrane kako bi se obezbedile dovoljne količine hrane za svetsku populaciju koja raste i kako bi se smanjila potrošnja vode koja je, inače, najveća upravo u poljoprivredi.


Fratini obećao pomoć - Dnevni list Danas\nPočetna » Društvo » Fratini obećao pomoć\nItalija tvrdi da je u Libiji do sada poginulo oko 10.000 ljudi\nU sukobima u Libiji do sada je poginulo oko 10.000 ljudi, a njih 55.000 je povređeno, izjavio je u Rimu italijanski ministar spoljnih poslova Franko Fratini, nakon susreta sa Mustafom Abdelom Džalilom, šefom libijskog Nacionalnog saveta za tranziciju, tela koje su oformili pobunjenici na istoku. Fratini je obećao da će u italijanske bolnice biti primljeno još teško povređenih libijskih državljana i podsetio da je od prošle nedelje u sedmice u Lombardiji na lečenje primljeno 25 Libijaca.\n0Piše: R. E. M. 19. aprila 2011. 19.06\nŠef italijanske diplomatije je ponovio da je njegova država spremna da za pobunjenike u Libiji pošalje lekove i bolničko osoblje, posebno u Misuratu koju su u martu opkolile snage lojalne libijskom lideru Muameru el Gadafiju. On je najavio da će na dnevnom redu sledećeg sastanka Kontakt grupe o Libiji, početkom maja u Rimu, biti i prodaja nafte koja bi pobunjenicima omogućila da steknu dodatna finansijska sredstva. Abdel Džalil je kazao da će nove vlasti u Libiji posebno sarađivati sa Italijom, Francuskom i Katarom koje su već priznale libijski Nacionalni savet za tranziciju.\nFrancuski predsednik Nikola Sarkozi primiće danas Abdela Džalila, saopštila je Jelisejska palata. U dokumentu se navodi da će glavne teme razgovora biti situacija u Libiji i proces demokratske tranzicije u toj zemlji.\nLavrov: Niko nema mandat za promenu režima\nBeograd – Ministar spoljnih poslova Rusije Sergej Lavrov izjavio je juče na konferenciji za novinare posle susreta sa šefom srpske diplomatije Vukom Jeremićem da je „rezolucija SB UN potvrdila stav da je upotreba vojne sile protiv civila neprihvatljiva, ali nije postavila za cilj promenu režima u Libiji ili nekoj drugoj zemlji“. On smatra da je nesreća što zbog takvog stava pojedinih zapadnih zemalja opozicija u Libiji apsolutno odbacuje mogućnost da sedne za pregovarački sto. Odgovarajući na pitanje novinara o stavu Rusije o događajima u Jemenu, Lavrov je rekao da opozicija u Jemenu, povedena odnosom Zapada prema pobunjenicima u Libiji, „odbacila mogućnost da sedne za pregovarački sto računajući da će dobiti pomoć iz inostranstva“. J. T.


Vojvodina arhiva vesti 20.07.2016 - Naslovi.net\nRođene tri devojčice i devet dečaka\nNovi Sad - Od utorka ujutru do danas u isto vreme, u Betaniji rođeno 12 beba: tri devojčice i devet dečaka. Majke devojčica su Bojana Zdjelar, Gordana Stevanović, Milica Drageljević (Novi Sad). Dečake su rodile Jelena Orlandić (Odžaci), Rada… »\nMoj Novi Sad: Radosne vesti iz Betanije: Rođeno 12 beba\nAmbasador Turske: Letovališta bezbedna, kao i Istanbul\nAmbasador Turske u Beogradu Mehmet Kemal Bozaj izjavio je da je pokušaj puča u Turskoj bio napad na demokratiju i poručio da su mesta na moru, letovališta za turiste bezbedna, kao i Ankara i Istanbul, gde su bili incidenti. Bozaj je za RTS rekao da je… »\nMoj Novi Sad: Ambasador Turske u Srbiji: "Letovališta bezbedna za turiste"\nVojnike i policajce na granicu\nMagyar Szo 20.07.2016\nBranko Radun: Turska ima značajnu ulogu u izbegličkoj krizi. Možda je već prošle godine trebalo formirati mešovite, vojne i policijske jedinice u cilju odbrane graničnog područja. Šta više, prema mom mišljenju, postoji potreba i za uključenjem… »\n20.07.2016 Vojvodina, izvori


BNV:I udžbenici za nastavu na bosanskom da budu besplatni - Radio Sto Plus\nBNV:I udžbenici za nastavu na bosanskom da budu besplatni\nPredsednik Bošnjačkog nacionalnog veća u tehničkom mandatu Esad Džudžević zatražio je danas od ministra prosvete Srđana Verbića da se u projekat “Besplatni udžbenici” uvrste i udžbenici koje će učenici drugog razreda koristiti u nastavi na bosanskom jeziku. On je u pismu upućenom ministru istakao...\nPredsednik Bošnjačkog nacionalnog veća u tehničkom mandatu Esad Džudžević zatražio je danas od ministra prosvete Srđana Verbića da se u projekat “Besplatni udžbenici” uvrste i udžbenici koje će učenici drugog razreda koristiti u nastavi na bosanskom jeziku.\nOn je u pismu upućenom ministru istakao da bi u protivnom “učenici koji nastavu pohađaju na bosanskom jeziku bili dovedeni u nepovoljan i neravnopravan položaj u odnosu na sve druge učenike”.\n“Svesni smo činjenice da usled nedovoljnih sredstava nema kupovine novih udžbenika, ali vas podsećamo da bi u ovom slučaju jedino pripadnici bošnjačke nacionalne zajednice ostali bez besplatnih udžbenika. Svi učenici drugih razreda u Srbiji bi nasledili besplatne udžbenike, osim đaka koji nastavu pohađaju na bosanskom jeziku”, naveo je Džudžević u pismu.\nGrađani prijavljuju ekološke probleme\nViše kontrolisanih, manje kažnjenih zbog fiskalnog računa


WindEDIT Lite aplikacija omogućuje pristup PLC uređajima - Automatika.rs\nNaslovna Vesti Novi proizvodi WindEDIT Lite aplikacija omogućuje pristup PLC uređajima\nWindEDIT Lite aplikacija sada je dostupna i za mobilne uređaje i tablete, pružajući korisnicma dvosmerni lokalni i udaljeni pristup PLC uređaju MicroSmart FC6A.\nAplikacija pruža bržu, jednostavniju i lakšu vezu u poređenju sa pristupom baziranom na pretraživaču.\nKorisnici mogu pratiti bilo koju PLC parametar i menjati zadate vrednosti, kao i ostale vrednosti. Baza podataka, ulazi, izlazi, tajmer i vrednosti brojača mogu se pratiti i kontrolisati koristeći standardni interfejs. Aplikacija takođe ima prilagođeni interfejs koji korisnik može da konfiguriše ako bi podesio da se nadgledaju i kontrolišu samo određeni PLC parametri. Unutar same aplikacije u besplatnoj verziji dostupan je trending, dok korisnici mogu da plate i dobiju pristup grafičkim prikazima.\nSama aplikacija radi na bilo kom iOS ili Android pametnom uređaju, najčešće su to tableti i mobilni telefoni. Kada se jednom preuzme na uređaj, povezuje se sa PLC uređajem putem Bluetooth-a ili Wi-Fi signala za dvosmerni, lokalni ili udaljen pristup. Obzirom da je mreža bežična, korisnici ne moraju razmišljati o odgovarajućim kablovima ili drugim programima za preuzimanje ili otpremanje PLC korisničkog programa, pošto se sve navedene mogućnosti mogu izvršiti putem aplikacije. PLC ima mogućnost da se ažurira na najnoviji firmware.\nBesplatna aplikacija može se preuzeti na Apple App Store ili Google Play Store platformama.\nPrethodni tekstItalijanska kompanija, Enel, prodaje zelenu energiju rudarima kriptovaluta\nSledeći tekstNekad i sad – Reforma prosvete!


Za unapređenje stabilnosti u regionu 3,35 miliona evra\nTanjug 7. juna 2021. 10:28\nBEOGRAD – Nemačka nevladina organizacija „Help – Hilfe zur Selbsthilfe“, uz pomoć nemačke vlade u 2021. do kraja 2022. realizuje 3,35 miliona evra vredan program „Socio-ekonomsko osnaživanje Zapadnog Balkana“, čiji je primarni cilj unapređenje socio-ekonomske stabilnosti regiona, kroz Nemačku razvojnu saradnju, saopštila je danas ta nevladina organizacija.\nCilj programa je stvaranje mehanizama i mreže za osnaživanje i socijalnu inkluziju marginlizovanih grupa uključujući i mere za oporavak privrede od posledica izazvanih kovid-19 krizom.\nU fokusu aktivnosti u svim zemljama Zapadnog Balkana jeste stvaranje novih radnih mesta kao i podrška postojećim mikro i malim biznisima, pogođenim pandemijom korona virusa.\nPodrška će biti obezbeđena socijalno ranjivim grupama žena, mladih, osoba sa invaliditetom, osuđenim i bivšim osuđenim licima koja su odslužila kaznu zatvora, kao i lokalnim zajednicama kroz ekonomsko osnaživanje, koje uključuje izgradnju ličnih i profesionalnih veština.\nOčekivano je da će Help do kraja programa, na Zapadnom Balkanu podržati najmanje 470 mikro i malih biznisa.\nNajmanje 900 osoba će unaprediti svoje lične i profesionalne veštine.\nBiće podržano 18 ustanova za izvršenje krivičnih sankcija, i realizovano najmanje 15 lokalnih inicijativa, kao i socijalna platforma operativna na regionalnom nivou.\nZamenik direktora organizacije Help Timo Štegelman kaže da Help podržava napore porodica niskih primanja, žene, mlade, osuđena lica i one koji su odslužili kaznu zatvora, osobe sa invaliditetom, da dugoročno poboljšaju uslove života sopstvenim radom i na taj način osnažuju lokalne zajednice.\nDirektorka organizacije Help u Srbiji Aleksandra Brkić rekla je da će Help ovim programom u Srbiji podržati najmanje 80 malih biznisa u generisanju prihoda, kao i 25 žena iz ranjivih, teže zapošljivih grupa, uključujući osobe sa invaliditetom, i najmanje 10 bivših zatvorenika.\n„Nastavljamo i sa unapređenjem programa tretmana u ustanovama za izvršenje krivičnih sankcija, odnosno resocijalizacijom, kroz koju će biti pružena podrška u 12 zatvora u Srbiji“, kaže Brkić.\nKako se navodi, najmanje 400 ljudi imaće mogućnost da specijalizovanim poslovnim i stručnim obukama unapredi svoje lične i profesionalne kapacitete.\nHelp je od 1999. do 2021. godine u Srbiji realizovao više od 100 projekata podrške stanovništvu vredne više od 50 miliona evra, od hitne humanitarne pomoći, stambenih rešenja do projekata usmerenih ka održivom razvoju uz donatorsku podršku EU, Nemačke, Švedske i drugih.


Goraždevac: Održana javna debata o budžetu opštine za 2022. godinu [Video] - Radio Goraždevac\nGoraždevac: Održana javna debata o budžetu opštine za 2022. godinu [Video]\nU Goraždevcu je odrzana javna debata u vezi planiranja opštinskog budžeta za 2019. godinu, na kojoj je učestvovao i gradonacelnik Peći Gazmend Muhadžeri.\nU Domu kulture u Goraždevcu prisustvovalo je oko pedesetak građana koji su izneli svoje ideje u vezi ulaganja kapitalnih investicija opštine Peć. Građani koji su diskutovali, uglavnom su tražili da se obezbedi iskopavanje bunara, kanali za novodnjavanje i izgradnja brane na reci Bistrici, kako bi se poboljšali uslovi za bavljenje poljoprivredom.\nDirektori osnovne i srednje škole u Goraždevcu Milan Anđelković i Žarko Portić istakli su potrebu da Opština Peć renovira školsku fiskulturnu salu.\nNa javnoj debate je bilo reči i o bezbednosti u saobraćaju. Komandir podstanice POlicije Kosova u Goraždevcu Dimitrije Bešović rekao je da lokalni put koji prolauzi kroz osam sela nije kategorisan i istakao potrebu da se ovaj problem reši.\nPredstavnik srpske zajednice Miloš Dimitrijević zadovoljan je dosadašnjim investicijama Opštine Peć i planiranom realizacijom za narednu godinu ali je istako problem plaćanja i starog duga za vodosnabdevanje u Goraždevcu.\nGradonačelnik Gazmend Muhadžeri izjavio je da će većina ideja ući u plan investicija za narednu godinu ali je dodao da će najvažnije investicije za narednu godinu ići na oporavak rečnog korita Pećke Bistrice, jer kako je rekao ono je uništavano u poslednjih trideset gdina.\nNa konstataciju novinara Radio Goraždevca da opština nije javno preko ovog radija obavestila građane o javnoj debati i da je zato manje građana danas prisutno nego ranije ali i da ne dostavlja javna obaveštenja, gradonačelnik Muhadžeri je rekao da se građani ne odazivaju zato što su rešili većinu problema.\nOpština Peć održva desetak javnih debata u vezi planiranja opštinskog budžeta, od kojih se većina održava van gradske skupštine u selima i naseljima.\nPoslednjih sedam godina debata o planiranju budžeta opštine Peć se redovno održava i u najvećem srpskom selu u Goraždevac.


Završna kontrola faze 1 prema projektu za čišćenje EOR na lokaciji "Katun 2" i merenje produktivnosti na projektu «Vojno skladište 2» u Vranju\nNaslovna » Završna kontrola faze 1 prema projektu za čišćenje EOR na lokaciji "Katun 2" i merenje produktivnosti na projektu «Vojno skladište 2» u Vranju\n25.08.2021. godine, predstavnici Centra za razminiranje obavili su završnu kontrolu Faze 1 prema Projektu za čišćenje eksplozivnih ostataka rata na lokaciji "Katun 2", u okviru koje je izvođač radova “Millennium Team“ d.o.o., Beograd, obavio čišćenje eksplozivnih ostataka rata na dubini do 50 cm.\nNisu utvrđene kritične greške određene ovim projektom.\nTakođe, ovom prilikom, izvršeno je merenje produktivnosti na delu projekta „Vojno skladište 2“ u Vranju gde radove takođe obavlja“Millennium Team“ d.o.o.\nNakon čišćenja ovih lokacija otkloniće se opasnost koju EOR predstavlja za ljude i životnu sredinu, doprineće se povećanju bezbednosti stanovnika i stvaranju mogućnosti za bezbedno korišćenje zemljišta, eksploataciju šume, kao i infrastrukturni razvoj.\nI ovom prilikom želimo da istaknemo značaj pomoći koju Ruska Federacija pruža Republici Srbiji u oblasti humanitarnog razminiranja, kao i Međunarodne organizacije za civilnu odbranu (ICDO), preko koje Ruska Federacija plasira pomoć Republici Srbiji na osnovu Sporazuma o saradnji između Centra za razminiranje i Međunarodne organizacije za civilnu odbranu za period 2019-2022. godine.


Istraživali smo da li je i najpoznatijeg dedu na svetu pogodila svetska ekonomska kriza. Kako je biti Deda Mraz u Srbiji, može li se dobro zaraditi? Koliko će roditelje koštati da Deda Mraz donese poklone deci na kućnu adresu?\nNi jedan posao nije lak, pa tako ni posao Deda Mraza, kad pomislite koliko domova treba da obiđe, koliko samo dece treba da usreći za praznike. Postoje različite stranice na Internetu, društvenim mrežema i u oglasima koji nude usluge iznajmljivanja Deda Mraza. Kako je ceo svet modernizovan, tako je i najpoznatiji deda morao da isprati sve trendove, napravi sajt i postavi cenovnike. Na skalama su tačno određene usluge i cene.\nKažu da, ako vas deda poseti u vašem domu, to ima svojih prednosti, jer je kod kuće opuštenija atmosfera nego što to obično biva na dodelama paketića u firmama, u vrtiću, na javnim prostorima. Nema nervoze, gužve, plača.


Nemački kancelar Olaf Šolc (desno) i ruski predsednik Vladimir Putin u Moskvi (15. februar 2022.)\nOdnosi između Nemačke i Rusije su na najnižem nivou od završetka Hladnog rata, kaže za Radio Slobodna Evropa (RSE) dr Stefan Majster (Meister), šef programa u Nemačkom savetu za spoljne odnose (DGAP) za međunarodni poredak i demokratiju.\nPriroda njihovih odnosa se promenila.\n"U prošlosti je Nemačka bila partner, ili u najmanju ruku most Rusiji ka Evropi. Sada se Nemačka u Rusiji tretira kao neprijatelj", ističe Majster.\nOdnosi koji su počeli da se hlade nakon izbora Vladimira Putina po treći put za predsednika Rusije 2012. godine, a naročito nakon aneksije Krima 2014., sada su na novim iskušenjima zbog gomilanja ruskih trupa na granici sa Ukrajinom.\nNova nemačka vlada kancelara Olafa Šolca (Scholz) je zatečena, mada je mogla da vidi rast tenzija, kaže za RSE Jana Puglierin, direktorka berlinskog ureda Evropskog saveta za spoljne odnose (ECFR).\nTek što je imenovana suočila se sa ozbiljnom krizom.\n"U početku nije bilo jasno ko ima ključnu reč u vladu o politici prema Rusiji – da li kancelar Olaf Šolc ili šefica diplomatije Analena Berbok (Annalena Baerbock). Koalicioni partneri imaju različiti pristup, jer su Zeleni mnogo kritičniji prema Moskvi, dok Socijaldemokratska partija (SPD) tradicionalno pokazuje više razumevanja i nije sklona antagonizaciji Rusije", dodaje Puglierin.\nnemački kancelar u moskvi\nPutin kaže da Rusija ne želi rat\nSeverni tok 2 test nemačke odlučnosti\nNATO i EU su upozorili Rusiju da će se suočiti sa teškim posledicama u slučaju invazije na Ukrajinu, najavljujući najoštrije sankcije do sada.\nZvanični Berlin podržava te mere, ali, za razliku od SAD-a i još nekih zemalja, nije direktno pomenuo zaustavljanje gasovoda Severni tok 2, koji čeka na dozvolu nemačkog regulatornog tela.\n"U pravu ste, kancelar Šolc je izbegao po svaku cenu da eksplicitno pomene Severni tok 2", ističe Puglierin dodajući da je pozicija nemačke vlade sada ipak jasna.\nPuglierin: U slučaju ruske invazije, Severni tok 2 će biti obustavljen (oktobar 2020.)\n"Iako kancelar nije pomenuo Severni tok 2, jasno je stavljeno do znanja da će u slučaju ruske invazije ovaj projekat biti obustavljen. To su dogovorili još Džo Bajden (Joe Biden) i Angela Merkel da ukoliko Rusija napadne Ukrajinu ili koristi Severni tok 2 za njeno ucenjivanje onda će Severni tok 2 biti blokiran", ukazuje čelnica berlinskog ureda ECFR-a.\nMajster podseća da je taj pristup Šolc nazvao "strateškom ambivalentnošću" tako da nije jasno rekao koje će kaznene mere biti usvojene, ali postoji lista koju je pripremila nemačka vlada i Severni tok 2 će biti sankcionisan.\n"Severni tok 2 je simbol koji ekonomski nije relevantan. Gas može da ide preko Ukrajine, Belorusije. Nemačkoj ne treba Severni tok 2. Njime se zamenjuje gasovod kroz Ukrajinu. On je važan za Putina da ucenjuje Ukrajinu i pojača svoju pregovaračku poziciju", smatra Majster.\nMajster: Nemačkoj ne treba Severni tok 2 (oktobar 2019.)\nPrema njegovim rečima, ako Rusija želi da šalje gas, to može da čini preko Ukrajine i Belorusije tako da to neće imati uticaja na Nemačku.\n"U svakom slučaju, Severni tok 2 neće biti pušten u pogon još najmanje pola godine", dodaje ekspert iz berlinskog DGAP-a.\nPostoji scenario koji ruski predsednik Vladimir Putin zna veoma dobro kada je pre nekoliko godina obustavio transport gasa kroz Ukrajinu i možda čak razmišljao da to učini sa Severnim tokom 1, nudeći otvaranje Severnog toka 2 kao rešenje: "ako želite ruski gas treba da aktivirate ovaj cevovod", podseća Jana Puglierin.\nRast nemačke zavisnosti od ruskog gasa\nNakon 2014. povećana je zavisnost Nemačke od ruskog gasa sa 35 na 55 odsto sada.\nGradnja Severnog toka 2 je dogovorena 2015. nakon aneksije Krima, jer je nemačka vlada postavila veoma ambiciozne ciljeve u borbi protiv klimatskih promena zbog čega je odustala od korišćenja nuklearne energije i uglja. U tom kontekstu, jača uloga gasa kao prelaznog energenta.\n"Cene gasa u Evropi su sada veoma visoke što izaziva zabrinutost socijaldemokrata, ali i Zelenih jer njihovu biračku bazu tradicionalno čini siromašnije stanovništvo. Mogućnost da u slučaju sankcija Rusiji gas još više poskupi svakako ne raduje kancelara Šolca", kaže ekspertkinja iz Berlina.\nNemačka ne želi da bude ucenjivana, međutim Šolcu neće biti lako da predoči javnosti argument o nužnosi blokade Severnog toka 2, jer prema poslednjim istraživanjima većina građana podržava ovaj projekat, ističe Puglierin.\nHoće li Rusija zavrnuti gas Evropi u slučaju sankcija?\nPostoji bojazan da bi u slučaju rigoroznih sankcija i blokade Severnog toka 2, Rusija mogla da odgovori zavrtanjem gasa Evropi.\n"Sve je moguće i to je problem sa gospodinom Putinom, ali to nije direktno povezano sa sudbinom Severnog toka 2", kaže Majster.\nTo bi svakako povećalo cene gasa, koji Nemačka ne može da zameni sa tečnim (LNG).\n"Onda bi Nemačka zaista imala problem jer nije diversifikovala snabdevanje i veoma je zavisna od ruskog gasa", ističe Majster.\nDodatni problem bi nastao ukoliko Rusija bude isključenja iz sistema međunarodnog plačanja (SWIFT).\n"Ako se (Rusija) isključi iz SWIFT-a, uvedu sankcije u bankarstvu, finasijama, to će prilično pogoditi Nemačku jer neće moći više da plaća gas Rusiji", kaže ekspert iz Berlina. On dodaje da će Nemačka ipak morati da sledi saveznike u NATO-u i EU u uvođenju oštrih sankcija Rusiji, u slučaju invazije Ukrajine, mada će je to kudikamo više pogoditi nego nakon kaznenih mera zbog aneksije Krima.\nPad trgovinske razmene između Nemačke i Rusije\nEkonomija je godinama činila okosnicu bliskih odnosa Berlina i Moskve. Nemačka je računala na energiju i druge ruske prirodne resurse, kao i njeno veliko tržište. S druge strane, Rusija je u velikoj meri zavisila od nemačke tehnologije i investicija. Nemačka je dugo bila glavni trgovinski partner Rusije, sve do 2019. kada je čelnu poziciju preuzela Kina.\nMeđutim, zaoštravanje političkih odnosa odrazilo se i na pad ekonomske saradnje. Tako je trgovinska razmena, koja je 2013. dostigla 90 milijardi dolara, skoro prepolovljena 2020. godine.\nRusija je 14 trgovinski partner Nemačke, iza Mađarske i Češke.\n"Osim gasa i nafte, Rusija više nije uopšte važna za nemačku ekonomiju, i obrnuto, tako da sa obe strane dolazi do razdvajanja", kaže Stefan Majster.\nDoduše, Gasprom izvozi 37 odsto gasa u Nemačku, ali sagovornik RSE ukazuje da gas nije tako važan za ruski budžet kao nafta.\n"Ali, bez obzira na te odnose u energetskom sektoru nema približavanja dve zemlje. Umesto toga, suočavamo se sa ucenama, sa ruskom agresijom", ističe Majster.\nJana Puglierin dodaje da ne samo Vlada Nemačke već i privrednici uviđaju da ekonomska saradnja ne mora nužno samo da podstiče razumevanje i približavanje sa Rusijom i Kinom, već može da se koristi kao oružje i instrumentalizuje, da se energetska zavisnost može zloupotrebiti protiv Nemačke, kao što se nemačke investicije u Kini i kineske u Nemačkoj mogu koristiti kao političko oružje, što može voditi ucenjivanju.\n"Stoga je proces buđenja u toku, polako ali vidljivo", kaže ekspertkinja iz Berlina.\nKompleks nemačke krivice\nOdnosi Nemačke i Rusije su kroz istoriju bili ključni za stari kontinent i dve zemlje su često sarađivale, ali su dva svetska rata u kome su bili na suprotnim stranama, ostavili snažne posledice.\n"Mislim da je sve do danas nemačka spoljna politika pod snažnim uticajem osećanja krivice za Drugi svetski rat i počinjenih zločina, pre svega prema Rusiji", ističe Jana Puglierin.\nOna dodaje da postoji sklonost da se na Rusiju gleda kao na ekvivalent Sovjetskom Savezu.\n"Nemci smatraju da su naneli užasno zlo ruskom narodu, ali zaboravljamo na zločine prema Ukrajincima ili Belorusima."\nStoga se, po njenim rečima, taj argument može primeniti i na drugi način da upravo zbog zlodela koje je Nemačka počinila protiv Ukrajinaca u Drugom svetskom ratu, sada treba da brani taj narod i pošalje mu ubojito oružje.\nPrema mišljenju Stefana Majstera, to je deo istorijskog nasleđa, kompleksa krivice, kao i zahvalnosti zbog ujedinjenja Nemačke, ali mislim da je to dublji problem a to je nedostatak strateškog promišljanja u nemačkoj spoljnoj politici i među elitama.\nRomantičarski doživljaj Rusije u Nemačkoj\nU Nemačkoj još uvek postoji sklonost da se na Rusiju gleda sa lažnim romanticizmom. Mnogi Nemci na pomen Rusije imaju u vidu Čehova, Čajkovskog i druga velika kulturna dostignuća, a ne razmišljaju, na primer, o Staljinu, kaže Jana Puglierin.\n"Istovremeno, zanemaruju se učinci ruske politike poput ubistva u Berlinu (Zelimkan Kangošvili, Čečen iz gruzijske klisure Pankisi za čiju su smrt 2019. optužene ruske službe bezbednosti)", kaže ekspertkinja iz Berlina.\nŠta je ostalo od Brantove 'Ostpolitike'\nKrajem 1960-ih socijaldemokratski kancelar Vili Brant (Willy Brandt) je pokrenuo novu politiku prema Istoku (Ostpolitik) koja je imala za cilj "promene kroz približavanje", uključujući i kroz "trgovinu". To je doprinelo Sporazumu iz Helsinkija (KEBS) iz 1975. o nepromenjivosti granica u Evropi. Na kraju Hladnog rata, tadašnji sovjetski lider Mihail Gorbačov je pomogao u procesu ujedinjenja Nemačke.\nTada se Nemačka u politici prema istoku rukovodila geslom "Rusija na prvom mestu".\nJana Puglierin kaže da ima još mnogo političara u Socijaldemokratskoj partiji koji smatraju "Ostpolik" glavnim dostignućem njene spoljne politike.\n"Ti ljudi su skloni da zaborave da je Vili Brant bio snažan pobornik povećanja troškova za odbranu i da je ‘Ostpolik’ podupiran sa mehanizmom odvraćanja (deterrence). Dakle, zaboravljaju drugi deo koji je učinio ‘Ostpolitik’-u uspešnom", ističe ekspertkinja iz Berlina.\nStefan Majster dodaje da se socijaldemokrate koje pokušavaju da reinterpretiraju "Ostpolitik" fokusiraju se samo na aspekt saradnje.\n"Naša armija nije u stanju da odbrani zemlju bez pomoći SAD-a i drugih saveznika. Bezbednosni mehanizmi postaju sve važniji za evropsku i međunarodnu politiku", kaže ekspert iz Berlina.\nPo rečima Jane Puglierin taj stav o mogućnosti separacije ekonomske i bezbednosne politike i odnosa zastupaju i druge političke snage izvan SPD-a.\nNemačka ne može da se fokusira samo na trgovinu\n"Naša politika prema Kini već duže vreme je pod uticajem ove ideje. To znači da je Nemačka država koja trguje i izvozi bez involviranja politike. Međutim, takvoj politici je došao kraj", konstatuje Puglierin.\nPo mišljenju Stefana Majstera, "Ostpolitik", koji je vođen pre 10-15 godina, sada je mrtav i nema nove strategije za suočavanje sa Putinovim sistemom.\nOn smatra da Nemačka postaje slaba tačka u Evropi sa podeljenim društvom kada je reč o odnosu prema Rusiji.\n"To je neuspeh nemačkih političkih elita koje nisu difersifikovale snabdevanje gasom iz Rusije poslednjih godina, zbog ekonomskih interesa, jeftinijeg energenta, ali geopolitički i bezbednosno to je bila greška", ističe Majster dodajući da još uvek postoji utisak da smo u zoni komfora.\n"Ne želimo da menjamo svet, da budemo angažovani u ratovima. Samo želimo da trgujemo, a to više ne funkcioniše, kako sa Kinom tako i Rusijom", smatra ekspert iz Berlina.\nKao mantra u Berlinu se ponavlja da za svaku krizu postoji mirno rešenje, ističe Jana Puglierin, dodajući da se često čuje narativ da se Moskva provocira širenjem NATO-a, da se ne obraća dovoljno pažnje na rusku zabrinutost za bezbednost.\nZa šta se spremaju Rusija i NATO?\nNemačka ne uzima dovoljno u obzir bezbednosnu i političku situaciju Centralnoj Istočnoj Evropi i zabrinutost zemalja u toj regiji.\nPo rečima Stefana Majstera, Nemačka se veoma sporo prilagođava promenama u spoljnoj politici.\n"Izostaje odgovornost elita da objasni društvu da živimo u drugačijem svetu i da evropska bezbednost više nije zagarantovana. To je problem cele EU, što pokazuje i neuspeh politike proširenje na Balkan", konstatuje ekspert iz Berlina.\nRusija doživljava Nemačku kao neprijatelja\nPutin koristi svaku priliku da manipuliše zapadnim javnim mnjenjem i slabostima unutar EU, što ga čini opasnim, ističe Jana Puglierin.\n"Mislim da je Putin sasvim svestan teškoća sa kojima se kancelar Šolc suočava u odbrani čvršćeg stava prema Rusiji unutar svoje partije i među nemačkim stanovništvom", kaže ekspertkinja iz Berlina.\nStefan Majster ukazuje na Šolcovo neiskustvo u spoljnoj politici.\n"On je specijalista za finansije i ne poznaje Rusiju kao Angela Merkel koja je govorila ruski i odrasla u nekadašnjoj Istočnoj Nemačkoj. Veoma je oprezan u izjavama i fokusiran na domaću scenu tako da više brine kakvog će odjeka imati njegove poruke kod birača nego Putina", kaže ekspert iz Berlina.\nPrema rečima Jane Puglierin, postoje i drugi mehanizmi koje Putin može da koristi u pokušaju da utiče na Šolca, počev od energetske zavisnosti do nespremnosti Nemačke da se vojno angažuje.\nU nastojanju da oslabi transatlantske veze, Rusija pokušava da oslabi i Nemačku, ističe Majster.\n"Nemačka je najviše izložena hakerskim napadima i dezinformacijama u Evropi i glavna je meta ruske kampanje", kaže ekspert iz Berlina dodajući da Rusija uopšte ne pokazuje spremnost da postigne kompromis sa nemačkim liderima tako da dve zemlje nemaju iste ciljeve i interese.\nPrema njegovom mišljenju, postoje podele u nemačkom društvu o politici prema Rusiji, kojima Moskva manipuliše. To su ostaci "Ostpolitika", antiamerikanizma, pacifizma, levičarenja.\nZaoštravanjem svoje politike Rusija homogenizuje Zapad i primorava Nemačku da podrži oštre mere protiv nje, naročito u slučaju invazije na Ukrajinu. Da li takvim pristupom Moskva čini sebi medveđu uslugu?\n"Iz ugla Moskve, Nemačka je preslaba tačka Evrope, kao podeljena zemlja koja podržava projekte poput Severnog toka 2, koji deli EU. To je pogrešna kalkulacija. To je samo delimično tačno, jer će Nemačka podržati dogovore unutar zapadnih institucija", ocenjuje Majster.\nJana Puglierin smatra da postoji razočarenje u Moskvi zašto odnosi dve zemlje nisu bliski kao u vreme kada je Gerhard Šreder bio kancelar (1998-2005.), ali "ona je za to odgovorna".\nNajava zaokreta u nemačkoj politici\nPostojali su specijalni odnosi sa Rusijom koji su dostigli vrhunac u vreme vlade Gerharda Šredera (Schroder), između ostalog i zbog sukoba sa SAD-om oko rata u Iraku, kada je postojao savez Francuske, Nemačke i Rusije koji se tome suprotstavljao, podseća Jana Puglierin.\n"Malo od toga je ostalo, sem ljudi koji radili u Šrederovoj vladi, a sada su angažovano u energetskoj industriji u Rusiji. Šreder radi za Gasprom i Severni tok 2, ali postoje i drugi akteri koji rade za ruske kompanije", kaže ekspertkinja iz Berlina.\nMeđutim, vođstvo SPD-a se uglavnom distanciralo od Rusije nakon aneksije Krima 2014.\nJana Puglierin ističe da iako se mnogi u Nemačkoj uzdržavaju da vide Rusiju u pravom svetlu, ta slika je sve jasnija i nije lako ignorisati neke trendove kao što je represija nad civilnim društvom, zatim sprečavanje nekih nemačkih nevladinih organizacija da i dalje učestvuju u "Petersburškom (rusko-nemačkom) dijalogu".\nOna ukazuje da se u koalicionom sporazumu o formiranju nemačke vlade pominju bezbednosni interesi zemalja Centralne i Istočne Evrope, za razliku od ranijeg fokusa na Rusiju.\n"Možda postoje još neki 'dinosaurusi' u Nemačkoj, kada je reč o doživljaju Rusije, ali se raspoloženje javnog mnjenja znatno promenilo", ocenjuje Jana Puglierin.\nKina pobednik nadmetanja Rusije i Zapada\nPostavlja se pitanje da li će se Berlin i Moskva sve više udaljavati s obzirom na evroazijsku orijentaciju Rusije, s jedne strane, i potrebe Nemačke da se pozicionira kao ključni faktor u EU, sa druge?\nStefan Majster smatra da se Moskva već pripremila za rigorozne zapadne sankcije i prilagodila situaciji.\n"Rusko-kineski odnosi biće drugačiji sa većim uticajem zvaničnog Pekinga. Kina može delimično da zameni evropsko tržište za ruske proizvode, ali je pitanje da li Moskva želi da bude toliko zavisna od nje", kaže ekspert iz Berlina.\nMeđutim, po njegovom mišljenju ne postoji druga alternativa ako Rusija nastavi putem kojim je krenula 2012.\nHipersonične rakete Kine i Rusije i američki odgovor\nPrema rečima Jane Puglierin, dugo se procenjivalo da se Rusija i Kina neće previše približiti zbog komplikovanih odnosa kroz istoriju. Međutim, sve više ljudi uviđa da se uspostavlja strateško savezništvo između Moskve i Pekinga.\n"Mnogi u Nemačkoj uviđaju da Rusija igra na kinesku kartu da bi izvršila pritisak na Zapad. Istovremeno, smatraju da Moskva blefira jer joj nije u interesu blisko savezništvo sa Pekingom u kome bi bila mlađi partner", ističe ekspertkinja iz Berlina.\nOna dodaje da Putin uviđa rizike saradnje sa Kinom sa kojom Rusija deli dugu granicu i naglašava da Rusija ne želi da bude mlađi partner već velika sila.\nSusret Putina i Sija u Pekingu, Kina (4. februar 2022.)\nPrema njenim rečima, Kina ne može tek tako da zameni Evropsku uniju kao ekonomskog partnera Rusije, jer je to dugi proces.\n"Dakle, da ponovim - Rusija koristi kinesku kartu da bi izvršila pritisak na Nemačku. Smatram da je trenutni pobednik u ovoj priči Kina jer može da sa povuče, posmatra i koristi situaciju", ocenjuje Puglierin.\nOna ističe da je upečatljivo kako je kineski predsednik Si Đinping (Xi Jinping) povukao paralelu između krize oko Ukrajine i Tajvana.\n"Jezik zvaničnog Pekinga se promenio u odnosu na aneksiju Krima 2014. u korist Rusije", zaključuje ekspertkinja iz Berlina.


Moguć vakum u institucijama BiH, situacija podsjeća na SFRЈ\nVakuum koji bi mogao nastati u zajedničkim institucijama u Sarajevu može biti kompenzovan neformalnim kontaktima novoizabranog srpskog člana Predsjedništva BiH Milorada Dodika sa legitimnim liderima Hrvata i Bošnjaka Draganom Čovićem i Bakirom Izetbegovićem, smatra univerzitetski profesor Nenad Kecmanović i ukazuje da bi takva situacija u BiH podsjećala na onu uoči raspada SFRJ.\n"Zajedničke institucije u Sarajevu bi odumirale, baš kao i nekoć savezne u Beogradu, a vrijedili bi samo neformalni dogovori između nacionalnih lidera. Sa malom razlikom: Slobo, Franjo, Kiro sastajali su se na Brdu kod Kranja, na Ohridu, u Karađorđevu, a ovi bi danas, recimo, u Andrićgradu, Počitelju, Vrelu Bosne. Ipak, mala Jugoslavija ne bi morala da se okonča kao velika. Naprotiv, mogla bi da bude funkcionalna i stabilna kako to, navodno želi "međunarodna zajednica"", napisao je Kecmanović u autorskom tekstu za "Politiku".\nKecmanović naglašava da Dodik jedino upravo i traži da se poštuje slovo Dejtonskog sporazuma i da Republici Srpskoj budu vraćene otete entitetske nadležnosti.\nOn ističe da najave Dodika da će kao srpski član Predsjedništva BiH više boraviti u Banjaluci i u Istočnom Sarajevu dobijaju puno opravdanje, s obzirom na to da u Sarajevu neće imati sa kim da razgovara, jer su za druga dva člana te institucije izabrani Šefik Džaferović i Željko Komšić.\nKecmanović navodi da su se izjalovila očekivanja da će se izborom Dodika za srpskog člana u Predsjedništvu BiH naći tri nacionalna lidera sa autoritetom da donesu odluke na najvišem nivou, pa makar to išlo mučno i bilo minimalno.\nPrema njegovim mišljenju, Džaferović, koji se ne kotira visoko ni u hijerarhiji SDA, moraće da po mišljenje ide u centralu stranke, konkretno kod (predsjednika SDA) Bakira Izetbegovića, a Komšić (lider Demokratskog fronta), koji ne predstavlja ni HDZ, ni nadbiskupiju vrhbosansku, niti hrvatski narod, na konsultacije će ići u Ambasadu SAD u Sarajevu koja je, da ne bi bilo nedoumica, izrazila zadovoljstvo jedino zbog njegovog izbora.\n"Bez (lidera HDZ-a BiH) Dragana Čovića i ako već ne Bakira (Izetbegovića), ono bar njegove hanume doktorice Sebije Izetbegović, koja je iznenada povukla kanidaturu, Milorad Dodik u Predsjedništvu BiH neće imati sa kim da razgovara", ocijenio je Kecmanović u autorskom tekstu za "Politiku".\nOn ističe da je lider vodeće bošnjačke stranke SDA Bakir Izetbegović otpao ustavnim ograničenjem broja mandata, ali da, zbog greške u Izbornom zakonu, nije prošao ni vođa najjače hrvatske stranke Dragan Čović.\nKada je riječ o tome gdje će onda biti mjesto odlučivanja na nivou BiH, odnosno političke koordinacije entiteta i kantona, Kecmanović napominje da, prema aneksu četiri Dejtonskog mirovnog sporazuma, Savjet ministara nije vlada, nego samo "pomoćno tijelo Predsjedništva" sa svega tri resora, i da će Dodik sigurno nastojati da ga svede na ustavnu mjeru.\nPrema njegovim riječima, Dodik bi, uz asistenciju predsjedavajućeg Savjeta ministara BiH, koji će, takođe, biti Srbin, mogao referendumom da ukine bar neko od sedam naknadno uvedenih ministarstava.\n"Istovremeno, BiH ima parlamentarni, a ne predsjednički sistem, pa bi zajednička parlamentarna skupština u Sarajevu mogla da postane i novi realni centar moći na zajedničkom nivou. No, neće biti ni tako! HDZ drži bezmalo sva hrvatska poslanička mjesta, a Dragan Čović, kome je Sarajevo priraslo za srce taman koliko i Dodiku, dan poslije izbora u BiH došao mu je u Banjaluku da potpišu sporazum o "saradnji na putu ka EU", čitaj o koaliciji u Sarajevu, da bi blokirali unitarizam SDA i bošnjačkog Hrvata - Komšića", ističe Kecmanović.\nOn smatra da integrativni centar neće biti ni Savjet ministara, ni Parlamentarna skupština, niti Predsjedništvo.\n"Tako bi u zajedničkim institucijama u Sarajevu nastao vakuum moći koji bi mogao biti kompenzovan jedino neformalnim kontaktima između predsjedavajućeg (Predsjedništva) BiH Dodika sa legitimnim nacionalnim i entitetsko-kantonalnim liderima Izetbegovićem i Čovićem", naglašava Kecmanović.\nNenad Kecmanović institucije BiH vakum


Zašto se ne slažu sa zaključcima PIC-a: Iz ambasade Rusije u BiH oglasili se saopćenjem – Bh-index\nZašto se ne slažu sa zaključcima PIC-a: Iz ambasade Rusije u BiH oglasili se saopćenjem\n06/12/2018 by Fena\nIz ove Ambasade naglašavaju da ne postoje alternative međusobnom dijalogu između naroda BiH, kompromisu i konsenzusu\nRuska Federacija odlučila je da se ne pridruži Komunikeu usvojenom nakon dvodnevnog zasjedanja Vijeća za implementaciju mira (PIC) jer principijelno ne dijele “čitav niz u dokumentu navedenih tendencioznih i pristranih procjena situacije u Bosni i Hercegovini”.\nU saopćenju Ambasade Rusije u BiH naveli su da ne dijele ni stav u odnosu na održane parlamentarne izbore, perspektive i uvjete za njihovu implementaciju te formiranja vlasti.\nOcjenjuju da su apsolutno neprihvatljive poruke koje se odnose na Predsjedništvo BiH jer se te poruke, tvrde, nalaze na granici nepoštivanja prema toj instituciji i u suprotnosti su s načelima Dejtonskog mirovnog sporazuma.\nAmbasador Ruske Federacije u BiH Peter Ivancov\n– Ubjeđeni smo da međunarodna zajednica treba da se suzdrži od tutorstva i držanja lekcija te se ograničiti samo na davanje stručnih preporuka – pojasnili su.\nPreporučeno za vas: Dodik: Za saradnju smo s NATO-om, ali ne i članstvo\nIstaknuli su privrženost Rusije Dejtonskom mirovnom sporazumu i njegovim temeljnim načelima suverenitetu i teritorijalnom integritetu BiH, ravnopravnosti tri konstitutivna naroda i dva entiteta sa širokim ustavnim ovlaštenjima.\nNaglašavaju da ne postoje alternative međusobnom dijalogu između naroda BiH, kompromisu i konsenzusu kao osnovi procesa pomirenja, jačanju mira i stabilnosti u zemlji te osiguranju socijalnog i ekonomskog razvoja.\nRuska Federacija smatra da proces formiranja državnih institucija nakon općih izbora treba da se odvija u skladu sa utvrđenim rokovima, da taj proces izražava volju birača, te osigurava efikasnost institucija na svim nivoima.\nPodržavaju, kažu, Centralnu izbornu komisiju BiH u njenom profesionalnom pristupu implementaciji izbornih rezultata, naglašavajući da rad te institucije treba biti nezavisan, ali u saopćenju navode da posebnu pažnju treba posvetiti izmjenama izbornog zakonodavstva u skladu sa sudskim odlukama.\nDodik zastavu RS, koristi kao krpu. U jednom jedinom danu neće da sjedi jer nema zastave u sali, da bi, par časova nakon toga, sjedio pod zastavom BiH


LG G5 SE – univerzalno.com\nHomeShopMobiteliPametni telefoniLG G5 SE\nLG G5 SE predstavljen je u aprilu 2016. godine, kao slabija verzija modela G5. Uprkos tome što je malo slabiji od standardnog G5 i dalje se radi o vrhunskom uređaju. Kada su upitanju dizajn, ekran, baterija i kamere, ovaj model je identičan kao G5. Razlikuju se u procesoru, grafici te količini RAM memorije, jer ovaj model ima 3 GB, dok standardni G5 ima 4 GB RAM memorije. Procesor G5 SE modela je Octa Core (osmojezgreni), sastavljen od dva Quad Corea radnog takta 1.8 i 1.2 GHz (radi se o izuzetno moćnom procesoru sa Cortex A72 i A53 jezgrama). Grafika je Adreno 510, dok interna memorija iznosi 32 GB, ali je moguće i dodatno proširiti putem microSD kartica. Operativni sistem je Android v6.0 Marshmallow.


Produžen rok za korišćenje zamenskog putovanja\nDatum objave: 19-11-2021\nU "Službenom glasniku RS", broj 109/2021 objavljena je Uredba o izmeni Uredbe o ponudi zamenskog putovanja za turističko putovanje koje je otkazano ili nije realizovano usled bolesti COVID-19 izazvane virusom SARS-CoV-2, koja stupa na snagu 27. novembra 2021. godine.\nIzvršenom izmenom produžen je rok do kada putnik može da iskoristi zamensko putovanje, odnosno rok do kada se putniku vrši povraćaj uplaćenih sredstava (ukoliko se ne opredeli za zamensko putovanje).\nU skladu sa navedenim, zamensko putovanje za nerealizovano turističko putovanje koje je u celosti ili delimično uplaćeno zaključno sa 15. martom 2020. godine, a koje je otkazano ili nerealizovano u periodu vanrednog stanja ili kasnije usled okolnosti koje su prouzrokovane bolešću COVID-19 izazvane virusom SARS-CoV-2, putnik može da iskoristi najkasnije do 31. decembra 2022. godine (pre ove izmene rok je bio "najkasnije do 31. decembra 2021. godine").\nOrganizator putovanja koji je prodao navedeno turističko putovanje, dužan je da putniku koji se opredeli za povraćaj iznosa koji je uplatio, izvrši povraćaj uplaćenih sredstava najkasnije do 1. februara 2023. godine.\nOva uredba je doneta u interesu samih putnika, a u cilju zaštite turističke privrede i opstanka brojnih agencija i više hiljada radnih mesta.


Osnovci učestvovali na nekoliko tematskih radionica - Valjevo\nOsnovci učestvovali na nekoliko tematskih radionica\nPosted by: REDAKCIJA VALJEVSKA POSLA in Mionica 12. December 2019.\tComments Off on Osnovci učestvovali na nekoliko tematskih radionica\nUčenici Osnovne škole „Milan Rakić“ u Mionici su prošle i ove sedmice učestvovali na nekoliko tematskih radionica, na kojima su imali priliku da pokažu svu svoju kreativnost.\nPredstavnici Učeničkog parlamenta su uz pomoć rukovodstva Škole organizovali radionicu na temu “Stop nasilju”. Najpre se razgovaralo o različitim vidovima nasilja, a potom su đaci izradili panoe sa porukama koje ukazuju na važnost ljubavi, drugarstva, poštovanja, tolerancije i uvažavanja različitosti.\nZa učenike mlađih razreda su priređene likovne radionice na kojima su izrađivali praznične čestitke koje će uskoro predstaviti na tradicionalnom Novogodišnjem bazaru na Trgu vojvode Mišića. Aktivni su bili i prvačići koji su u okviru projektne nastave od različitog materijala pravili slova i priredili izložbu „Naša slovarica“, dok su na radionici „Kako vidim Vuka“ crtali velikana srpskog jezika, filologa i reformatora Vuka Stefanovića Karadžića.\nMionica Opština Mionica Osnovna škola „Milan Rakić“\t2019-12-12\nTagged with: Mionica Opština Mionica Osnovna škola „Milan Rakić“\nPrevious: „Prevencija alkoholizma mladih“ za vršnjačke edukatore\nNext: Srednja škola “Mionica” raspisala šesti Svetosavski nagradni konkurs


utorak, 21 septembar 2021 08:48\nOtvoren konkurs za besplatne škole odbojke u drugoj sezoni akcije "Moj prvi smeč"\nOdbojkaški savez Srbije je u septembru 2020. godine prvi put raspisao Konkurs za organizaciju besplatnih škola odbojke u okviru projekta „Odbojka zove – moj prvi smeč“, za dečake uzrasta do 14 godina. Konkurs je sproveo OSS, uz podršku regionalnih odbojkaških saveza, UOKPL, UOKRL, UOSS i UOTS. U prvoj sezoni projekta organizovano je pokretanje 23 besplatne škole odbojke u 22 mesta širom Srbije. Zbog velikog interesovanja i uspeha koji je ova akcija postigla, otvaramo novi Konkurs za besplatne škole odbojke za dečake do 14 godina.\nponedeljak, 20 septembar 2021 17:17\nnedelja, 19 septembar 2021 21:21\nnedelja, 19 septembar 2021 17:11\nMuška seniorska reprezentacija Srbije zauzela je četvrto mesto na XXXII EP 2021. koje se održava u Poljskoj, Češkoj, Finskoj i Estoniji. Poljska je večeras u utakmici za treće mesto u Spodek areni u Katovicama, savladala Srbiju sa 3:0, po setovima 25:22, 25:16 i 25:22, posle 87 minuta igre.\nsubota, 18 septembar 2021 21:34\nSrbija za treće mesto protiv Poljske (nedelja, 17.30 - RTS i TV Arena Sport)\nMuška seniorska reprezentacija Srbije nije uspela da se plasira u finale XXXII EP 2021. koje se održava u Poljskoj, Češkoj, Finskoj i Estoniji. Italija je večeras, u drugoj polufinalnoj utakmici u dvorani Spodek u Katovicama, bila bolja od Srbije sa 3:1, po setovima 29:27, 25:22, 23:25 i 25:18, posle 124 minuta igre.


BUDITE DEO TIMA TALENT CENTRA\nDa li želeli da budete deo pokretačke snage u projektu koji ima široku perspektivu i visoke domete a na misiji koja je usmerena na stvaranje uslova za unapređenje rada i rezultata u dečijem i omladinskom fudbalu? Ako je odgovor “da”, onda ste na pravom mestu.\nTalent Centar je inovativni projekat koji Vam daje mogućnost da pustite maštu na volju, da budete slobodni, da predlažete, savetujete, kritikujete, ravnopravno učestvujete i što je najvažnije, aktivno učestvujete i puno naučite.\nNaša želja je da u svom volonterskom timu okupimo sve one mlade, kreativne, obrazovane, motivisane pojedince i grupe koje bi svojom energijom i idejama, nosile ovaj jedinstveni projekat. Izgradićemo regionalnu mrežu volontera, različite stručnosti i interesovanja , koji će kao tim moći da učine mnogo. Nije nam cilj da Vas iskoristimo. Naprotiv, naša želja je da Vam pomognemo da puno naučite, da se afirmišete, predstavite, iskažete i dokažete a da zajedničkim snagama damo veliki, nemerljiv doprinos onome što se zove dečiji i omladinski fudbal. Budite sigurni i da ćemo znati da prepoznamo i nagradimo one koji u volonterskom timu TC-a budu pokretačna snaga koja našu ideju i misiju promoviše na najbolji mogući način.\nAko mislite da imate motiv, strast, znanje, kreativnost, timski duh… kontaktirajte nas kako bi Vam prosledili prijavu u kojoj treba da predstavite sebe, svoja interesovanja, želje, očekivanja i ono zbog čeka treba da budete deo TC volonterskog tima.


Intertravel - Magazin - Letnji red letenja do 28. oktobra 2017.\nLetnji red letenja do 28. oktobra 2017.\nNa snazi je letnji red letenja na Aerodromu Nikola Tesla i primenjivaće se do subote, 28. oktobra 2017. godine.\nU redovnom putničkom saobraćaju planirano je da 30 avio-kompanija saobraća ka 70 aerodroma u 36 država u Evropi, Sjedinjenim Američkim Državama, Severnoj Africi i na Bliskom Istoku.\nNovina u redu letenja nacionalne avio-kompanije Air Serbia je uvođenje letova za Veneciju koji će se od 1. juna obavljati četiri puta nedeljno.\nAvio-kompanija Transavia Airlines započeće od 4. aprila direktne letove za Amsterdam, koje će obavljati tri puta nedeljno, dok će avio-kompanija AtlasGlobal Airlines nastaviti svakodnevne letove za Istanbul, koje je započela tokom zimske sezone.\nU drugoj polovini maja avio-kompanija Wizz Air uspostaviće letove ka četiri nove destinacije: Fridrihshafen, Nirnberg, Hanover i Maltu, ka kojima će saobraćati dva puta nedeljno. Avio-kompanija Ellinair će početkom juna obnoviti letove za Iraklion, a sredinom juna će započeti i sa letovima za Solun.\nNajveća novina u redu letenja nacionalnog prevoznika je da će, za razliku od prošle godine, već od početka letnje sezone saobraćati na linijama za Hamburg, Njujork, Sankt Peterburg i Maltu.\nPočetkom sezone odmora nacionalna avio-kompanija će, kao i obično, uvećati broj nedeljnih letova ka Atini, Bejrutu, Dubrovniku, Njujorku, Larnaki, Sankt Peterburgu, Malti, Bukureštu, Splitu i Tivtu, a uvešće i dodatne dnevne letove na linijama za Solun, Skoplje i Ohrid. Avio-kompanija Wizz Air će baziranjem drugog aviona uvećati broj letova za Dortmund, Ajndhoven, Malme, Memingen, Geteborg i Stokholm Skavsta, a avio-kompanija Qatar Airways će od 1. oktobra iz Beograda saobraćati svakodnevno.\nAvio-kompanije Arkia Airlines i Israir, koje prošlog leta nisu saobraćale, će tokom ove letnje sezone uvećati broj letova u odnosu na zimsku sezonu, tako što će avio-kompanija Israir saobraćati pet puta nedeljno, a Arkia tri puta nedeljno, s tim da će na dva nedeljna leta koristiti interkontinentalni avion tipa Boeing 757.\nTakođe, neke kompanije će tokom sezone povećati kapacitet aviona, pa će tako easyJet za Beograd saobraćati većim avionom tipa Airbus A320, nemačka Lufthansa će na većini letova za Minhen saobraćati avionom Airbus A319, umesto avionom tipa Embraer E195, a poljski LOT ponekad koristiti veći avion tipa Embraer E195. (Gdestinacija)\nTagovi: letnji red letenja beograd aerodrom beograd


Gvozdenović je odlično radio, sad treba da “poradi na izlaznošću građana” | Kolubarske\nGvozdenović je odlično radio, sad treba da “poradi na izlaznošću građana”\nGradonačelnik Slobodan Gvozdenović je odlično radio prethodne tri godine otkada je na čelu grada, a u periodu do izbora treba da pripremi plani i program razvoja Valjeva do 2024. godine.\nOvo su juče u Valjevu izjavili potpredsednik SNS Miloš Vučević, gradonačelnik Novog Sada, i potpredsednik Izvršnog odbora SNS Branko Malović, koji su ovih dana na turneji u Kolubarskom okrugu.\nOni su u prepunoj sali Skupštine grada, gde je održana sednica proširenog sastava Gradskog odbora SNS, uz pohvale valjevskom gradonačelniku za "odličan" rad, govorili o izborima koji će biti održani sledeće godine i važnosti da ovaj put kampanja bude usmerena, "ne na apsolutnu pobedu naprednjaka, jer to se ne dovodi u pitanje, nego na veliku izlaznost!". Drugim rečima čelnici naprednjaka očekuju da građani velikom izlaznošću potvrde dobar rad valjevskog gradonačelnika Slobodana Gvozdenovića u prethodne tri, odnosno četiri, godine.\nSagovornik Kolubarskih.rs iz Srpske napredne stranke kaže da je Vučević pola sata, od 37 minuta koliko je trajala sednica, govorio o tome koliko je važno da na izborima sledeće godine bude "ogromna izlaznost" jer, kako je naglasio, mala izlaznost odgovara opoziciji, koja bi time dokazala da su građani za bojkot izbora, a to se ne sme dozvoliti.\n- I ne samo da mala izlaznost odgovara opoziciji. Govorili su da mala izlaznost daje bolje rezultate i socijalistima, i naglasili su da će se svako ko ne izađe na izbore smatrati da je opozicija ili protiv SNS. Zato je važno da već sada Gvozdenović i saradnici počnu kapmanju za "mnoštvo glasova" – rekao je sagovornik Kolubarskih.rs.\nPored te obaveze da animira birače, a zna se kako SNS animira građane pred izbore, Slobodan Gvozdenović je dobio zadatak i da do 10. oktobra napravi listu kandidata za odbornike u Skupštini grada.\nSagovornik Kolubarskih.rs kaže da je sinoć "bilo sve savršeno" na sednici proširenog sastava GrO SNS, koja je počela sa pola časa zakašnjenja jer su se stranački funkcioneri malo duže, od planiranog, zadržali u Ubu.\n- Niko nije pominjao smene, tako da smo zaključili da Valjevo, naš Gradski odbor i Slobodan Gvozdenović nisu u grupi kojima predsedik Aleksandar Vučić nije zadovoljan o čemu je pričao nedavno na sednici Glavnog odbora najavljujući kadrovske promene u stranci", zaključio je sagovornik Kolubarskih.rs.\nPodaci Zavoda za javno zdravlje Pre 1 sati 52 minuta\nNaredba Štaba za vanredne situacije Pre 1 sati 51 minuta\nŽivotopis: Vajar Milomir Jevtić Pre 22 sati 45 minuta


U zajedničkoj državi 7.000\nBuduća zajednica imaće budžet od oko 850 miliona evra\nBEOGRAD (Beta) - Godišnji troškovi zajedničke države Srbije i Crne Gore neće moći da pređu 850 miliona evra, saopšteno je nakon sinoćnjeg sastanka predstavnika vlada dve republike. Ministar finansija Srbije Božidar Đelić izjavio je, na konferenciji za novinare u Vladi Srbije, da će buduća državna zajednica od sadašnje savezne države naslediti daleko manju administraciju.\n"Prema našim prvim procenama, mislim da će obim savezne administracije biti moguće smanjiti od nekih 10.400 ljudi za nekih dve i po do tri hiljade ljudi. To ne znači da će ostati oko 7.500 ljudi u zajedničkim organima, jer jedan deo ljudi će postati deo republičke administracije", rekao je Đelić.\nPrema njegovim rečima, administracija zajedničke države Srbije i Crne Gore imaće oko 3.000 činovnika.\n"Mi smo veoma siromašna zemlja i, u ime naših građana i privrede, ne možemo da trpimo preklapanje funkcija, niti jedan jedini dinar koji je utrošen, a da nije u potpunosti opravdan", rekao je ministar Đelić.\nNa sinoćnjem sastanku učestvovali su ministri ekonomije dve republike, guverneri centralnih banaka, ministar privrede Crne Gore i srpski ministar za ekonomske odnose sa inostranstvom.


Od ponedeljka primena novih disciplinskih mera u školama, moguće prijave i protiv roditelja - RTV Santos\nOd ponedeljka primena novih disciplinskih mera u školama, moguće prijave i protiv roditelja\nPravilnik o društveno-korisnom radu Ministarstva prosvete, koji predviđa nove kaznene mere za one učenike koji u školu donesu alkohol, drogu, tuku drugu decu, uništavaju školsku imovinu ili dopišu ocenu u dnevnik, stupio je juče na snagu, a počeće da se primenjuje od ponedeljka.\nMinistarstvo prosvete je u vezi sa Pravilnikom o disciplinskim merama u školama saopštilo da te mere „ni u kom slučaju nisu kazne“, već da je reč o „aktivnostima koje su dopuna vaspitnom radu sa učenicima“. Ministarstvo za N1 navodi da mere disciplinovanja koje su za kritičare dokumenta sporne, ni u kom slučaju nisu kazne, nego da je reč o „aktivnostima koje su dopuna vaspitnom radu sa učenicima“.\nKažu i da će se one odvijati isključivo u satima radnog vremena nastavnika i pedagoga, kao i da su u izradi propisa učestvovali predstavnici nastavnika i roditelja, te da je Pravilnik u potpunosti u skladu sa važećim Zakonom iz 2017. godine.\nNovim pravilnikom, dosadašnjem sistemu ukora dodaje se i takozvani „društveno-koristan rad“ – za svaki prestup, biraće se odgovarajući radni zadatak sa liste koju je preporučilo Ministarstvo. Takozvani „društveno-korisni zadaci“ dodeljivaće se po principu teži prestup – stroža kazna.\nUčenik koji pretuče vršnjaka moraće da pomogne povređenom drugu, ukoliko mu on dozvoli, da mu nosi torbu i zajedno sa njim radi domaće zadatke.\nDruštveno-koristan rad trajaće od 15 do 45 minuta dnevno, a u rad će biti uključeni i roditelji učenika.\nUkoliko učenik odbije da učestvuje u društveno-korisnom, odnosno humanitarnom radu, u Ministarstvu prosvete kažu da će roditelj snositi odgovornost u skladu sa Zakonom o osnovama sistema obrazovanja i vaspitanja. Zakonom je predviđeno da škola podnese zahtev za pokretanje prekršajnog postupka, odnosno krivičnu prijavu radi utvrđivanja odgovornosti roditelja.\nAngažovanje učenika će se uzimati u obzir i prilikom utvrđivanja ocene iz vladanja.\nAutor: Tanjug, N1\nPrethodno6 sati bez struje ostaju potrošači\nSledećeNova Crnja:“Sportu priđi drogu zaobiđi“\nPremijera predstave „Uspavana lepotica“